Натижалар ва режалар: ЛБМА ва БМТТД нинг ҳамкорликдаги лойиҳаси\n27 Январ 2020 385\n2020 йил 24 январь куни Ўзбекистон Республикаси Президенти ҳузуридаги Лойиҳа бошқаруви миллий агентлигида ЛБМА, ЛБМА қошидаги Электрон ҳукумат ва рақамли иқтисодиёт лойиҳаларини бошқариш маркази (кейинги ўринларда – Марказ) ҳамда БМТТДнинг «Самарали давлат бошқаруви ва рақамли трансформацияни ривожлантиришга кўмаклашиш» лойиҳасининг (кейинги ўринларда – Лойиҳа) 2019 йилдаги ҳамкорлиги натижалари муҳокама этилди.\nҲамкорликдаги йиғилишда Агентлик директори ўринбосари Вячеслав Юрьевич Пак, БМТТДнинг Ўзбекистондаги доимий вакили ўринбосари Дойна Мунтяну, Марказ директори Шохаъзамий Шохрасул, шунингдек, Тошкент шаҳридаги Буюк Британия Элчихонаси, Адлия вазирлиги, Инновацион ривожланиш вазирлиги, Халқ таълими вазирлиги, Мактабгача таълим вазирлиги, Ички ишлар вазирлиги ва бошқа қатор вазирликлар ва ташкилотлар вакиллари иштирок этдилар.\nМаълумот учун: «Самарали давлат бошқаруви ва рақамли трансформацияни ривожлантиришга кўмаклашиш» – БМТТДнинг Ўзбекистондаги ваколатхонаси ва Ўзбекистон Республикаси Президенти ҳузуридаги Лойиҳа бошқаруви миллий агентлигининг қўшма лойиҳаси. Лойиҳанинг асосий мақсади давлат хизматларидан фойдаланишни яхшилаш, ахборот технологиялари, муҳандислик фанлари ва электрон ҳукумат соҳасида миллий салоҳиятни мустаҳкамлаш ва давлат бошқаруви ислоҳотларини қўллаб-қувватлашдан иборат.\nБМТТД лойиҳаси Ўзбекистон Республикаси давлат органларига қуйидаги асосий йўналишлар бўйича кўмаклашади:\n- Ахборот-таҳлилий ва норматив-ҳуқуқий ёрдам;\n- Рақамли трансформация (хизматлар, платформалар, ечимлар);\n- Рақамли технологиялар ва инновациялар соҳасида ваколатларни ривожлантириш (семинарлар, тренинглар, курслар, давра суҳбатлари, ўқув турлари, STEM-тадбирлар, халқаро экспертлар миссиялари ва ҳоказо);\n- Техник кўмак.\nЛойиҳа томонидан «Рақамли Ўзбекистон 2030» стратегияси Концепцияси лойиҳаси ва уни амалга ошириш бўйича йўл харитаси ишлаб чиқилди, «Электрон ҳукумат» тизимини 2020-2025 йилларда ривожлантириш Концецияси бўйича таклиф ва мулоҳазалар тайёрланди ва Марказга тақдим этилди, «Рақамли Тошкент» - Тошкент шаҳрининг рақамли трансформацияси Концепцияси лойиҳаси ишлаб чиқилиб, Тошкент шаҳар ҳокимиятига тақдим этилди. Бундан ташқари, БМТнинг электрон ҳукумат бўйича рейтингида Ўзбекистон Республикаси ўрнини оширишга қаратилган ахборот-таҳлилий кўмак кўрсатилган, жумладан қуйидаги таҳлилий маълумотлар Марказга тақдим этилган:\n- Ўзбекистон Республикаси электрон ҳукумати: барқарор ривожланишни таъминлаш бўйича кейинги ҳаракатлар;\n- Электрон хизматлар стандартлари: Халқаро тажриба ва Ўзбекистон учун тавсиялар;\n- МТ ЭҲ 2020 (Member States Questionnaire) шарҳи учун Ўзбекистон номидан саволномани тўлдиришда кўмак.\nЛойиҳа томонидан қуйидаги рақамли платформаларни ишлаб чиқаришда ва рақамли ечимларни амалга кўмак кўрсатилган:\n1. «Электрон нотариус» (https://e-notarius.uz/) порталини ишлаб чиқиш;\n2. Хабарнома платформасини (GOV.UZ Notify) лойиҳалаштириш;\n3. Идентификация платформасини (Face ID) лойиҳалаштириш;\n4. my.gov.uz платформасида янги "Ҳаётий вазиятлар" бўлимини ишлаб чиқиш;\n5. ЙҲҚ бузилгани тўғрисидаги видео-маълумотларни жўнатиш платформаси лойиҳаси( http://dyhxx.ejarima.uz). Лойиҳа бюджетга 2 млн. АҚШ доллари миқдорида тушумни таъминлади;\n6. ЙҲҲлари рўй берган жойларнинг геолокацияси тўғрисидаги маълумотлар базаси (ички тизим). Маълумотлар базаси ЙҲҲлар бўйича статистикани йиғиш ва очиқ маълумотларни шакллантириш имкониятини берди;\n7. Тошкент шаҳри хокимияти учун BI тизим (Tableau). Тизим, туманлар кесимида транспорт тўғрисидаги (Waze, Yandex, Google навигаторларидан), товарлар импорт ива экспорти тўғрисидаги божхона маълумотномаларини ва туғилиш тўғрисидаги маълумотларни ўз ичига олади;\n8. Электрон ҳукумат биллинги сервер қувватларини кенгайтириш.\n2019 йилда Лойиҳа томонидан турли форматдаги 35 дан ортиқ тадбирлар ўтказилди, уларда 1162 киши иштирок этди. Бундан ташқари 2 та STEAM тадбирлар (5048 иштирокчи), ўзбекистонлик 10 та делегат учун 2 та стади-тур (Буюк Британияга апрель ва Эстонияга сентябрь ойларида), Буюк Британиянинг Рақамли Тараққиёт Давлат Хизмати (UK GDS) вакилларининг Ўзбекистонга 2 марта ташрифи (март, октябрь), ШҲТнинг АКТ форуми (сентябрь) ва Бошқарув инновациялари кунлари 2019 (октябрь) каби тадбирлар ташкил этилди.\nҲамкорликдаги йиғилиш вақтида Лойиҳа менежери Бунёд Авлиёкулов Лойиҳа томонидан 2020 йилга режалаштирилган устивор йўналишлар ва тадбирлар тўғрисида маълумот берди.\nУчрашув натижаларига кўра, ҳамкорликдаги фаолиятни давом эттиришга келишиб олинди.


Тошкентда 31 ёшли фуқарони 2 эркак ва 1 аёл қандай қилиб бўлакларга бўлиб, ҳовлига кўмиб ташлаганини гапириб беришди (видео) - Darakchi\nТошкентда 31 ёшли фуқарони 2 эркак ва 1 аёл қандай қилиб бўлакларга бўлиб, ҳовлига кўмиб ташлаганини гапириб беришди (видео)\nЖИНОЯТ 18.05.2020, 17:12\nТошкентда бир ҳафта аввал ўғирлаб кетилган фуқаронинг жасади бўлакланиб, ҳовлига кўмиб ташлангани аниқлангани ҳақида Даракчига Бош прокуратура Матбуот хизмати раҳбари Ҳаёт Шамсутдинов маълум қилган эди.\nТошкент шаҳар ИИББнинг маълум қилишича, 8 май куни пойтахтнинг Учтепа туманида истиқомат қилувчи ўттиз бир ёшли Рахматуллаев Равшаннинг онаси ўғли «Lacetti» автомашинасида уйидан чиқиб, бедарак йўқолгани ҳақида хабар қилади.\nЎтказилган тезкор-тергов ҳаракатлар давомида аниқланишича, Юнусобод туманида яшовчи, 1990 йилда туғилган Жамолиддин Арипбаев (муқаддам судланган, айни пайтда ишсиз) Равшан Рахматуллаевдан 2020 йил январ ойида ойлик тўлаб бер иш шарти билан ижарага автомашина олган. Икки ой мабойнида пулларни тўлаб бермагани учун Равшан автомабилни қайтариб олгани сабаб Жамолиддинда Равшанга нисбатан адоват пайдо бўлган.\nЖ.Арипбаев 1991 йилда туғилган М.Маҳкамов ва 1991 йилда туғилган Севара Абдулҳакимовалар билан тил бириктириб жиноятни режалаштиради.\nСевара Абдулҳакимова 7 май куни Равшанни уйига таклиф қилади. Айтилган манзилда эса Равшанни «кутиб олган» уччовлон аввалига уни уриб-дўппослаб, қўл ва оёқларини арқон билан боғлашади. Сўнг ёнида бўлган 400 АҚШ доллари ва 1.000.000 сўм миқдоридаги пул маблағларини қўлга киритади.\nБу билан қанотланмаган жиноий гуруҳ Равшанни қийнаб, пул талаб қилишда давом этади. Айни жараёнда унинг уяли телефонида Телеграм месенджери орқали (Р.Р.нинг номидан унинг) ота-онаси билан СМС хабарлар алмашиб, уларга бир дўстининг уйидан 29.000 АҚШ долларини олиб, фалон манзилга етказиб беришни айтади. Ва шу тариқа улар 29.000 АҚШ долларини қўлга киритишади.\nШундан сўнг содир этган жиноятларини яшириш мақсадида Ж. Арипбаев 8 майга ўтар кечаси Равшанни ўлдиради. Бу ҳам камдек марҳумнинг мурдасини бўлакларга ажратиб, кўмиб юборади...\nМазкур видеода қотиллар ўзлари қилган жиноят ҳақида сўзлаб беришган.\nЖасадни «Lacetti» русумли автомашинаси юкхонасига жойлаб, икки кун аввал ижарага олган Яшнобод туманидаги ҳовлига олиб боради ва шу ерда уни уриб, умрига зомин бўлади. Сўнг ёлланма ишчилар ёрдамида мазкур ховлида чуқур қаздириб, марҳумнинг мурдасини бўлакларга ажратиб, кўмиб юборади...\nТўпланган ҳужжатларга кўра, Ж.Арипбаевнинг ҳаракатларида қасддан одам ўлдириш жиноят таркиби мавжудлигини ҳисобга олиб, жиноят иши Тошкент шаҳар прокуратураси томонидан ЖКнинг 137-моддаси (Одам ўғрилаш )1-қисмидан ЖКнинг 97-моддаси (Қасддан одам ўлдириш) 2-қисми «и» банди ва 164-моддаси (Босқинчилик) 3-қисми «г» бандига қайта малакаланганди.


Халқимиз азалдан ризқ ундириш, боғ яратишнинг ҳадисини олган. Бугунги кунда кўпчилик ўз томорқасидан самарали фойдаланиб, бир йилда 3 мартагача ҳосил олмоқда.\nЎзбекистон фермер, деҳқон хўжаликлари ва томорқа ер эгалари кенгаши жойларда меҳнат қилаётган ана шундай томорқачиларни рағбатлантириш чораларини кўрмоқда.\nХусусан, «Намунали томорқачи» кўкрак нишонига номзодларни саралашда давом этмоқда. Улардан бири- Қашқадарё вилояти Косон тумани «Раҳимсўфи» маҳалласи яшаётган Бойсин Жанибеков.\nБ.Жонибеков қишлоқ хўжалиги соҳасида кўп йиллар давомида самарали меҳнат қилиб, мева-сабзавотчиликда асосан помидор ва бодринг етиштириш сирларини пухта ўзлаштирмоқда. Тажрибали ва илғор деҳқон сифатида қишлоқдошлари орасида анча танилган.\n–Ўтмишдан сабоқ чиқариб, келажакка ишонч билан ҳаракат қиламиз, – дейди Бойсин ака. – Ер деҳқонни боқади, деҳқон эса элни боқади, иборасига амал қилган ҳолда тупроқ унумдорлигини ошириш, ернинг мелиоратив ҳолатини яхшилашга эътибор қаратамиз. Ўзимдан қиёс, 20 сотихда яратилган боғда 300 туп мевали дарахтлар экканмиз. Олма, ўрик, бодом, анор ва узумдан йилига 30-40 миллион сўм, 3 сотих майдондаги 20 туп лимон кўчати ва 12 туп апельсин кўчатидан эса йилига 15-20 миллион сўм даромад оламиз.\nОмилкор томорқачи, фидойи ва жонкуяр инсон сифатида туман фаоллари ўртасида ҳурмат қозонган хонадон аҳли томорқада турли хилдаги гул ва дарахт кўчатлари ҳам етиштирмоқда. Мисол учун, жаннат гули 100 туп, япон сафораси 100 туп, бодом кўчати 1050 туп етиштирилиб, йиллик даромад 50-60 миллион сўмдан ошмоқда.\nШунингдек, оила аъзолари 10 та соғин сигир ва 50 та майда шохли чорва парваришлаб, ундан ҳам яхшигина даромад олишмоқда. Шу тариқа йиллик даромад 135-140 миллион сўмдан ошиб кетмоқда.\nАслида томорқа ризқ-рўз, қўшимча даромад манбаи, бандликни, арзончиликни таъминлашнинг самарали йўлидир. Жонибековлар оиласи ҳам деҳқончилик билан шуғулланишга алоҳида эътибор қаратиш билан бир вақтда маҳаллада бўладиган барча тадбирларда, давра суҳбатлари, турли ҳашарларда, тўй-маросимларда, тадбирларда фаоллар сафида қатнашиб, маҳалладошлари ҳурматига сазовор бўлиб келмоқда.\nЎзбекистон фермер, деҳқон хўжаликлари ва\nтоморқа ер эгалари кенгаши ходими


Жаҳон чемпиони Нодирбек Aбдусатторовга совға қилинган уй калитлари қайтариб олиндими? Расмий муносабат билдирилди\n#Жисмоний тарбия ва спорт вазирлиги\n8 январь, 12:14\nЯқинда шахматнинг рапид йўналишида FIDE жаҳон чемпионлигини қўлга киритган ҳамюртимиз, халқаро гроссмейстер Нодирбек Aбдусатторов Ўзбекистон Республикаси Президенти фармонига асосан “Мард ўғлон” давлат мукофоти билан тақдирланди ва унга Президент совғаси сифатида Тошкент шаҳар Махтумқули кўчаси 91/1 уй манзилидан икки хонали квартиранинг калитлари топширилди.\nБироқ турли ёлғон ва бўҳтон хабарлар тарқатиш орқали ўз обуначиларини кўпайтиришга одатланган блогерлар яна “ҳунарларини” кўрсатишмоқда. Жумладан, улар уялмасдан Нодирбек Aбдусатторовга совға қилинган уй калитлари қайтариб олинди, деган мазмундаги хабарларни ижтимоий тармоқлар орқали тарқатишмоқда. Энг ёмони, халқимиз ҳам шу ёлғон хабарларга ишониб қолишаётганида.\nКеча Тошкент шаҳар ҳокими ўринбосари – Туризм ва спорт бош бошқармаси бошлиғи Фахриддин Давруков дунё тарихидаги энг ёш жаҳон чемпиони ва унинг ота-оналарини Президент совғаси бўлмиш 2 хонали квартира билан таништирди.\nТез кунларда қонунчиликда белгиланган расмиятчилик ишлари якунланиб, ушбу хонадон Нодирбек Aбдусатторовга топширилади.\nТуризм ва спорт вазирлиги матбуот хизмати мана шундай хабарлар тарқатган блогерларга мурожаат билан чиқди.\n- Жаноб блогерлар, Ўзбекистон Республикаси қонунчилигига кўра, ёлғон ва бўҳтон хабар тарқатганлик учун ҳам ўрнатилган тартибда жазо чоралари қўлланилади. Шундай экан, бирон маълумот тарқатишда аввал уни обдон текшириб, иғво ва бўҳтон эмаслигига ишонч ҳосил қилгандан кейингина оммага тарқатишингизни маслаҳат берамиз.\nЎзбекистон Республикасида сензура йўқ, бироқ бу сизга асосланмаган, ёлғон ва бўҳтон хабарлар тарқатиш ҳуқуқини бермайди, - дейилади хабарда.


Ярмаркада гўшт 50 минг сўмдан сотилмоқда - zarnews.uz\nЯрмаркада гўшт 50 минг сўмдан сотилмоқда\nХабар берганимиздек, вилоят ҳокими Э.Турдимов кенг жамоатчилик вакиллари билан бирга Самарқанд шаҳри куни муносабати билан ташкил этилган қишлоқ хўжалиги ярмаркасида бўлди ва савдо-сотиқ борасида ўз фикрларини билдирди.\n- Ярмарканинг мақсади байрам арафасида аҳолига арзон нархларда маҳсулотларни сотиш, - деди вилоят ҳокими. - Бу ерга келтирилган маҳсулотлар кўргазма учун, номигагина эмас, аҳолининг эҳтиёжига қараб сотилиши керак. Кўзбўямачиликка йўл қўйган тадбиркор, фермер ва туман ҳокимларига чора кўрилади.\nЯрмаркада гўшт нархи 55 минг сўм эди. Куни кеча шу нархда 3,5 тонна гўшт сотилган. Бугун вилоят ҳокими ташаббуси билан бир кун, яъни шаҳар кунида 50 минг сўмдан сотиладиган бўлди. Бугун аҳолига камида 10 тонна гўшт сотилиши режалаштирилган.\nТеглар: Самарқанд шаҳри куни\nБош вазир ўринбосари велосипедда марафон йўналиши билан танишди\nСамарқанд шаҳри кунида қандай тадбирлар режалаштирилмоқда?\nСамарқанд шаҳри куни муносабати билан ижодкорлар карвони шаҳар бўйлаб айланади\nСамарқанд шаҳри куни тадбирлари доирасида ош танлови, спорт мусобақалари ҳам бўлади


Янги Apple фойдаланувчиларни «ақлдан оздиради»\nApple яқинда Купертинода инвесторлар билан учрашув ўтказди, дея хабар беради Hi-tech.mail . Унда Тим Кук келажакда Apple фойдаланувчилари учун қандай маҳсулот тайёрланаётгани ҳақида сўзлаб берган.\nBloomberg нашрининг ёзишича, сармоядорлар билан суҳбатда Кук компаниянинг жорий ҳолати ва режалари ҳақида ҳеч қачон бу қадар оптимистик гапирмаган.\nХусусан, Apple компанияси раҳбари янги маҳсулот фойдаланувчиларининг ақлдан оздиришини айтган. Хусусан, у AirPods ва Apple Watch нинг ёрқин келажагини эслатиб ўтган. Уларда соғлиқ билан боғлиқ янги функциялар пайдо бўлади.\nШунингдек Кук, маълум бир босқичда, Retina дисплейи билан MacBook Air нархини 1200 долларга камайтириш режалар ҳақида гапирган. Айни пайтда, Кукнинг сўзларига кўра, компания хизматлардан оладиган даромадини 2020 йилгача икки баробарга 50 миллиард долларга оширишни режалаштирмоқда.\nМиш-мишларга кўра, Apple 25 март куни хизматларга бағишланган тадбир ўтказиб, унда янгиликлар учун пулли обуна тақдим этади.\nСўнгги йилларда компания иши ёмонлашмоқда: компаниянинг асосий даромад манбаси бўлган iPhone нинг ҳозирги авлоди яхши сотилмаяпти.\nКиритилди: 16:08 03.03.2019. Ўқилди: 872 марта. Фикрлар сони: 0 та.


Хориж олийгоҳлари талабалари Тожикистон Ташқи ишлар вазирлиги биноси ёнида митинг ўтказди\nКоронавирус пандемияси сабабли Тожикистонни тарк эта олмайдиган чет эл университетларининг 20 га яқин тожикистонлик талабалари 9 ноябрь куни мамлакат ТИВ биносига йиғилдилар. Улар расмийларга Россияга ва бошқа мамлакатларга ўқиш учун боришга ёрдам беришларини сўраб мурожаат қилишди.\nБаъзи талабалар «Озоди» радиосига Тожикистонда Интернет тезлиги пастлиги ва электр таъминотидаги узилишлар сабабли масофавий ўқитишдаги қийинчиликлар ҳақида маълум қилишди.\nТашқи ишлар вазирлиги расмийлари талабалар билан суҳбатлашди ва Россия ҳукумати тожикистонлик талабаларнинг Россияга ўқишга кириш учун рухсат олишларида тожик расмийларининг ёрдамига оид илтимосига ҳали жавоб бермаганлигини айтди. «Агар жавоб ижобий бўлса, биз дарҳол бу ҳақда сизга хабар берамиз. Бу масала Россия томонида кўриб чиқилиш жараёнида», деди дипломатлардан бири.\nАйни пайтда бинода бўлган «Озоди» радиоси ва “Азиа-Плюс” ахборот агентлиги журналистлари чақирилди. ТИВ вакиллари журналистлар чет эллик талабаларнинг эҳтимолий митинги тўғрисида уларга хабар бермаганларидан, шунингдек, Ташқи ишлар вазирлиги биноси бўлган «хавфсизлик иншооти»нинг ҳовлисида видеотасвирга олишганидан норозилигини билдирди.\nЭслатиб ўтамиз, аввалроқ коронавирус юқиши сабабли дарсларга қатнай олмаётган чет эл университетларининг тожикистонлик талабалари мамлакатдаги масофавий ўқитиш шартларидан хавотир билдиришган эди. Интернетнинг паст тезлиги, юқори нархлар ва электр таъминотидаги узилишлар, улар масофавий таълимга тўсқинлик қилаётганини айтишади.\nТожикистон расмийлари ёшларнинг даъволарини рад этишмоқда. Тожикистон ҳукумати алоқа хизмати раҳбарининг ўринбосари Илҳомжон Атоевнинг айтишича, мамлакатда Интернет тезлиги бир неча йил аввалгига нисбатан яхшиланган. Унинг сўзларига кўра, “кўплаб минтақаларда 3Г дан 4Г га ўтиш жараёни амалга оширилмоқда ва Интернет сифати яхшиланди”.\nРасмий маълумотларга кўра, бу йил Россия тожикистонлик абитуриентларга 630 та стипендия ёки квота ажратди. Тожикистон Таълим ва фан вазирлиги Россия олий ўқув юртлари талабаларининг умумий сони қарийб 26 минг кишини ташкил этганлигини хабар қилмоқда. Умуман олганда дунёнинг 30 мамлакатидаги тожикистонлик талабаларнинг умумий сони 34 минг кишидан ошади.\nТожикистонлик талабаларнинг аксарияти бешта мамлакатда — Россия, Хитой, Белоруссия, Қозоғистон ва Қирғизистонда таҳсил олишади.\nМарт ойида коронавирус пандемияси сабабли Тожикистон ва бошқа мамлакатлар ўртасида мунтазам парвозлар тўхтатилган эди. Хорижий олий ўқув юртлари талабалари бу ҳолат анчадан бери яхшиланмаётгани ва шу сабабли ўқув дастурини ўзлаштиришдаги қийинчиликлар кўпайиб бораётганидан шикоят қилмоқдалар.


Андижон вилояти Жалақудуқ туманидаги Қиличмозор маҳалла фуқаролар йиғинида жойлашган Қутайба ибн Муслим зиёратгоҳида ободонлаштириш ишлари бошланди.\n"Обод қишлоқ" дастури доирасида бошланган бунёдкорлик ишлари олдидан ўтказилган йиғилишда вилоят ҳокими Шуҳратбек Абдураҳмонов ушбу маскан ободонлаштирилиб, зиёратчилар учун шароитлар яратилишини билдирди. Бунинг учун давлат ҳисобидан 1миллиард сўм маблағ ажратилади.\nБунёдкорлик ишларига кириш олдидан Қуръон тиловат қилинди, қурбонлик сўйилиб, элга ош тортилди.\nТарихий маълумотларга кўра, Қутайба ибн Муслим йирик Ислом фотиҳларидан бири, ҳарбий саркарда ва тажрибали лашкарбоши бўлган. У 715 йилда янги халифа Сулаймонга бўйсунишдан бош тортгани учун қатл қилинган.\nАйтишларича, Қутайба ибн Муслим мангу қўним топган зиёратгоҳдаги қайрағоч танасидан томиб турувчи шарбат инсонга тетиклик бахш этади. Нияти ва ихлосига кўра кўп хасталикларга шифо саналади.\nЭслатиб ўтамиз, Ўзбекистон президенти Шавкат Мирзиёев 22 феврал куни хорижий туристлар оқимини кўпайтириш ва ички туризмни янада ривожлантириш, сайёҳлик хизматларини яхшилаш ва турларини кенгайтириш масалаларига бағишланган видеоселектор йиғилишини ўтказди. Президент туризмнинг иқтисодиётдаги ўрнини алоҳида таъкидлаб, мамлакатда бу борадаги аҳвол ва соҳани ривожлантириш бўйича кўрилаётган чоралар самарадорлигини бирма-бир таҳлил қилди.\nЖорий йил февраль ойининг ўзида ушбу соҳага доир 4 та муҳим ҳужжат қабул қилинди. Бу ҳужжатлар билан соҳада йиғилиб қолган муаммоларни ҳал этиш, туризм салоҳиятини ошириш бўйича устувор вазифалар белгиланди, ички туризмни янада ривожлантиришга кўплаб имтиёзлар, енгилликлар берилди.


Фарғонада 12 сентябрь куни ҳаво ўзгариб туради\n«Ўзгидромет» 12 сентябрь куни Фарғона вилоятида кузатиладиган об-ҳаво маълумотларини тақдим этди.\nУнга кўра, Фарғона вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5—10 м/с тезликда эсади. Ҳарорат кечаси 12—17 даража, кундузи 25—30 даража бўлади.\nАндижон ва Наманган вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5—10 м/с тезликда эсади. Ҳарорат кечаси 12—17 даража, кундузи 25—30 даража бўлади.


“Ламиналайф“ – бу Россия Федерациясида ишлаб чиқарилган гел шаклида мураккаб шароитда паст ҳароратли гидролиз натижасида олинган шифобахш озиқ-овқат маҳсулотидир. Унинг таркибида микро ва макро элементлар, витаминлар, полисахаридлар алгинат, фукоидан, маннит ва бошқалар мавжуд. Уларнинг таркиби ва инсон танасининг эҳтиёжларига яқин бўлган нисбатда ва миқдорда мавжуд. Ушбу таркибий қисмларнинг бир қаторлари илгари замонда овқатланишида ишлатилган, аммо […]\n“Ламиналайф“ – бу Россия Федерациясида ишлаб чиқарилган гел шаклида мураккаб шароитда паст ҳароратли гидролиз натижасида олинган шифобахш озиқ-овқат маҳсулотидир. Унинг таркибида микро ва макро элементлар, витаминлар, полисахаридлар алгинат, фукоидан, маннит ва бошқалар мавжуд. Уларнинг таркиби ва инсон танасининг эҳтиёжларига яқин бўлган нисбатда ва миқдорда мавжуд. Ушбу таркибий қисмларнинг бир қаторлари илгари замонда овқатланишида ишлатилган, аммо биринчи марта бу моддалар битта ўсимликдан олинди, унинг ўзига хослиги шундаки, у жуда осон ҳазм бўладиган озиқ-овқат маҳсулоти. Ламиналайф доривор маҳсулот эмас, биологик фаол қўшимчалар эмас, бу доривор озиқ-овқат денгиз маҳсулотлари. Ламиналайф гели, беморларни комплекс даволашда парҳез ва терапевтик-профилактик овқатланиш сифатида тавсия этилади.


Ҳар йили, Тошкент шаҳридаги Инҳа университети таъсисчилар грантини тақдим этади. Грантлар кириш имтиҳонларида энг юқори балл тўплаган дастлабки 10 нафар талабаларга топширилади.\nТаъсисчилар грантини ютиб олган талабалар IUT да 4 йил давомида бепул таълим оладилар. Грантни қўлга киритган талабалар IUTни якунлагандан сўнг, 5 йил давомида таъсисчилар учун ишлаб беришлари керак.\nЎзбекистон Республикаси Президентининг 2014-йил 24-мартдаги ПҚ-2155-сонли «Тошкент шаҳрида Инҳа университетини ташкил этиш» тўғрисидаги қарорига биноан университет таъсисчилари қуйидагилар:


1 февралдан “GM Uzbekistan” автомобилларга кафолатли хизмат кўрсатиш муддатини узайтирди\nС начала работы biznes-daily.uz 11 525 611\nГлавная Все новости Узбекистана 1 февралдан “GM Uzbekistan” автомобилларга кафолатли хизмат кўрсатиш муддатини узайтирди\n31.01.2019 | |\n“GM Uzbekistan” акциядорлик жамиятининг матбуот хизмати маълум қилишича, харидорларга тақдим этилаётган маҳсулотлар сифатини янада яхшилаш ва хизмат кўрсатиш даражасини ошириш жамиятнинг жорий йилдаги устувор вазифаларидан биридир.\nУнга кўра, жамият 2019 йилнинг 1 февралидан янги автомобилларга кафолатли хизмат кўрсатиш муддатини узайтиради. Бундан асосий мақсад эса ишлаб чиқарилаётган автомобиллар техник ҳолатини аъло даражада сақлаб туриш ва мижозлар ишончини оширишдир. Авваллари ушбу хизмат кўрсатиш бир йил ёки 20 000 километр масофани ташкил этган бўлса, янги қулайлик сабаб энди ушбу муддат 3 йилга ёки 100 000 километр масофани ўз ичига олади.\nАҳамиятлиси шуки, узайтирилган кафолат муддати компаниянинг расмий дилерларидан 2019 йилнинг 1 февралидан бошлаб харид қилинадиган автомобилларга татбиқ этилади. Кафолат муддати автомобилнинг эгаси билан боғлиқ бўлмайди, яъни ушбу давр мобайнида автомобиль эгаси ўзгарса, унинг янги эгаси ҳам ушбу кафолат ҳуқуқидан фойдалана олади.\nАвтомобилдан нотўғри фойдаланиш, авария, автомобилнинг конструкцияси ва модификациясига ўзгартириш киритиш, ишлаб чиқарувчи томонидан тавсия этилмайдиган қўшимча ишлов берилиши ёки жиҳозланиши туфайли носозликлар юзага келган тақдирда кафолат даври чекланади.\nБу жараёнда автомобилнинг ишлаб чиқарувчи томонидан аниқланган нуқсони бор қисмларини таъмирлаб бериш ва алмаштиришни расмий хизмат кўрсатиш марказлари бепул амалга ошириб беради. Бунинг учун автомобиль эгасидан автомобилнинг эксплуатацияси бўйича барча талаблар йўриқномага асосан бажарилган бўлиши шарт.


UzNews - “Четдан газ сотиб олишга ҳам тайёрмиз, сабаби, саноатимиз ишлаяпти” – Шавкат Мирзиёев\nПрезидентликка номзод қашқадарёлик сайловчилар билан учрашмоқда.\nПрезидентликка номзод Шавкат Мирзиёев бугун, 11 октябрь куни сайловчилар билан учрашиш ҳамда давлат раҳбари сифатида бунёдкорлик ишлари билан танишиш мақсадида Қашқадарё вилоятига келди.\nДавлат раҳбари дастлаб Қарши туманидаги Абу Муин Насафий мақбарасини зиёрат қилди. Қуръон тиловат этилди.\nШундан сўнг президентликка номзод қашқадарёлик сайловчилар билан учрашди. Учрашувни номзоднинг Қашқадарё вилояти бўйича ишончли вакили Темур Поёнов очди. Давлат раҳбари мамлакат газ экспортига қодирлигини маълум қилди.\n“Бир жиҳатга эътиборингизни қаратмоқчиман – 2016 йилгача биз асосан газ билан пахта сотардик. Газдан кўпи билан 1 млрд, пахтадан нари борса 800-900 млн доллар даромад олардик. Ҳозир биласизлар, четга нари борса 15-20 фоиз газ сотяпмиз. Чунки эски шартномаларимиз бор. Керак бўлса четдан газ сотиб олишга ҳам тайёрмиз, сабаби, саноатимиз ишлаяпти”, - деди давлат раҳбари.\nПрезидент аввало, Қашқадарё вилоятининг ўзини газ билан таъминлаш зарурлигини таъкидлади.\n“Нега вилоят туманларида тадбиркорлик ривожланмайди? Чунки, газ ва электр ресурслари етишмайди. Аслида эса энергоресурслар Қашқадарёдан бошқа жойларга етказилади. Биз аввало, вилоятнинг ўзига беришимиз керак.\nНишон, Китоб, Ғузор ва Яккабоғ туманларининг саноат газ тармоқлари янгиланади ва ушбу ҳудуд тадбиркорлари барқарор энергия билан таъминланади. Бунга 600 млрд сўм ажратилади”, - тилга олди Шавкат Мирзиёев.


Ислом ўзаро ёрдам дини — KUKALDOSH.UZ\nИсломни ишончли тарзда ўзаро ёрдам дини деб аташ мумкин. Исломдан олдин ҳеч қандай дин ушбу масалага бунчалик эътибор қаратмаган. Инсонларнинг бир-бирига муҳтожлиги ўзаро ёрдамни талаб қилади. Ўзаро ёрдам — инсоннинг жамиятда яшаши натижасидир. Аллоҳ Таоло Қуръонда шундай дейди: «Бир-бирингизга художўйлик ва тақво йўлида ёрдам қилинглар, лекин гуноҳ ва душманликда бир-бирингизга ёрдам берманглар» (ал-Маида, 5/2). Агар биз ҳар қандай яхши ишни ва яхши сўзни тақводорлик деб билсак, ўзаро ёрдамнинг чиндан ҳам чегараланмаганлиги аниқ бўлади. Ўзаро ёрдам мулкий ва ҳиссий муносабатларни қамраб олади. Баъзан бу ўзаро ёрдам мажбурий бўлиши мумкин, масалан, закот ва садақа тўлашда, шунингдек, ихтиёрий равишда. Ўзаро ёрдам инсон ва жамиятда қуйидаги ўзгаришларни келтириб чиқаради:\n1. Ўзаро ёрдам камбағалларнинг манфаатларини ҳимоя қилади. Уларга берилган моддий ёрдам уларни ўғирликдан ва бошқа ёмонликлардан халос қилади. Ёрдамдан фойдаланган ҳолда, ердам берувчи ва бу ёрдамга мухтож ўртасида мехр ва окибат пайдо бўлади ва жамият ўзаро нифоқ, душманлик, ҳасад каби шафқатсизликлардан халос бўлади.\n3. Расулуллоҳ (соллаллоҳу алейҳи ва саллам) кийинчиликда мусулмонларнинг ёрдамини, тушунчасини ва севгисини кўрган ҳар бир киши, бу қийинчиликларни енгиб ўтиб, бошқаларга ёрдам берадиган киши бўлади деб та’кидлаганлар.\n4. Закот ва Садака каби моддий ёрдамлар мусулмонлар жамиятида бирдамликнинг пайдо бўлишининг энг муҳим сабабларидан бири бўлиб, бой ва камбағаллар ўртасида, туклар ва очлар ўртасидаги фарқни йўқотиш ва ўзаро севги ва ҳурматни тарғиб қилишдир.\n5. Узаро Ёрдамга эга бўлган жамиятда дўстлик ва қариндошлик алоқалари жуда кучли бўлиб, қашшоқлик ва у билан бирга келадиган тиланчилик йўқолади. Ёрдам беришда қуйидаги масалаларга эътибор қилиш керак:\nЁрдам фақатгина Аллоҳ йўлида кўрсатилиши керак, аксинча, ўзини кўрсатиш ёки ўз мафаати учун эмас. Хақиқатдан муҳтожларга ва камбағалларга ёрдам бериш керак.\nПаст сифатли маҳсулотни ёки фойда бермайдиган мол-мулкни ёрдам сифатида бермаслик керак.\nҲеч қачон кўрсатилган ёрдамни таъна қилмаслик керак, акс ҳолда бу ёрдам Аллоҳ томонидан мукофотланмайди.\nБерилган ёрдам камситилмайди.\nЁрдамни ўз вақтида кўрсатиш керак. Ўз вақтида кўрсатилмаган ёрдам ўз маъносини йўқотади.\nЁрдам беришда анонимлик тамойилига риоя қилиш керак.\n«Кўкалдош» ўрта маҳсус ислом билм юрти


Ўзбектуризм янги интерактив “Verum QR” хизматини ишга туширди - Darakchi\nЎзбектуризм янги интерактив “Verum QR” хизматини ишга туширди\nHI-TECH 06.02.2018, 10:07\n“Verum QR” – бу 12 та хорижий тилда Ўзбекистоннинг туристик салоҳияти акс этган видео, фото ва матнли маълумотлар сақланган интерактив дастурдир. Ушбу стартап лойиҳаси ёрдамида юртимизга сайёҳларни жалб қилиш ва уларга кенг имкониятлар яратиш кўзланмоқда.\nАйни шу дастурни амалга ошириш бўйича Маданият вазирлиги, Туризмни ривожлантириш давлат қўмитаси ва “Tehno dargoh” МЧЖ ўртасида учтомонлама ҳамкорлик меморандуми имзоланди.\nХива шаҳрининг 15 та тарихий обидаларида “Verum QR” дастури синовдан ўтказилди. Ҳозирда лойиҳа учта Ўзбек, рус ва инглиз тилларида маълумотларни ўзида мужассам этган. Ташкилотчиларнинг сўзларига қараганда, QR кодлари бутун республика бўйича ўрнатилгач, лойиҳа 12 тилда маълумотларни етказиш имкониятига эга бўлади.\nМазкур лойиҳа орқали мамлакатимизга ташриф буюрган сайёҳлар юртимиздаги мавжуд тарихий обида, мемориал комплекс, меҳмонхона, ресторан ва ҳудудларга оид барча маълумотларни видео, фото ва матн кўринишида тезкорлик билан олишлари мумкин бўлади.\n“Техно даргоҳ” МЧЖ раҳбари Турғун Хўжаев:\nТуризмни ривожлантириш давлат қўмитаси билан ҳамкорликда ушбу лойиҳа икки босқичда тўлиқ ишга туширилади. Унинг биринчи босчиқи Юнеско томонидан тан олинган 6 та тилда шу йилнинг сўнггига қадар йўлга қўйилса, 2018 йилнинг 1 апрелидан тизим 12 та тилда тўлиқ ишга туширилади.\nТаъкидлаш жоизки, бу Туризмни ривожлантириш давлат қўмитаси томонидан амалга оширилаётган илк интерактив хизмат эмас, бунга қадар ҳам кўплаб лойиҳалар ҳаётга тадбиқ этилган.\nТуризмни ривожлантириш давлат қўмитаси АКТни ривожлантириш бошқармаси бошлиғи Баходир Сусаров:\nE-Mehmonxona, Uzbekistan pass, Silk road каби 11 дан ортиқ интерактив хизматларни ҳам жорий этганмиз. Келажакда SMART туризмни ривожлантириш бўйича яна бир қанча электрон тизимларни яратиш ҳам режалаштирилган.\nУшбу лойиҳанинг ўзига хос жиҳатларидан яна бири шундаки, сиз киритган QR кодлар дастурда сақланиб қолинади ҳамда маълумотларни яқинларингиз билан ҳам бўлишишингиз мумкин.


Қабодиёнда янги таълим муассасаси - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҚабодиёнда янги таълим муассасаси\nЧоп этилган 06 Октябр 2016\tКӯришлар: 672\nХатлон вилояти раиси Давлатшоҳ Гулмаҳмадзода вилоятнинг Қабодиён ноҳиясига иш сафари билан борди. Вилоят раисининг ташрифи жараёнида ноҳиянинг Носир Хусрав номли қишлоқ жамоати ҳудудида 54-ўрта умумтаълим муассасасининг янги биноси фойдаланишга топширилди.\nЗамонавий тарзда қурилган янги ўқув муассасаси 8та синфхонадан иборат бўлиб, тўлиқ мебел ва ўқув қуроллари билан таъминланган.\nМактаб қурилиши 2015 йилнинг декабр ойида бошланган ва унинг қурилишига 1 миллион 240 минг сомоний маблағ сарфланди.\n- Янги ўқув муассасасининг фойдаланишга топширилиши ўқувчиларга замонавий мактабда билим олишлари учун қулай имконият яратади, - деди вилоят раиси Давлатшоҳ Гулмаҳмадзода мактаб очилиши тантанали маросимида чиқиш қилиб. - Тинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмоннинг бевосита қўллаб-қувватлаши туфайли мустақиллик йилларида маориф соҳаси ривожланмоқда. Жумладан, бу даврда вилоятимизда жуда кўплаб янги ўқув муассасалари қурилиб, фойдаланишга топширилди. Мазкур замонавий мактаб ўқувчилар учун мустақилликнинг 25 йиллигига аталган муносиб совға ҳисобланади.\n- Мамлакатда маорифни ривожлантириш дастури асосида 2017-2021 йиллар Хатлон вилоятида 566та маориф соҳаси объектлари қурилади, - деди янги мактаб очилиши маросимида иштирок этган Тожикистон Республикаси маориф ва илм вазири ўринбосари Бозорали Одиназода. - Бунинг учун 1,5 миллиард сомоний маблағ ажратилиши кўзда тутилган.\nВилоят раиси Давлатшоҳ Гулмаҳмадзода Қабодиён ноҳиясига иш сафари жараёнида ноҳияда истиқомат қилаётган ногиронлар билан учрашди. Учрашув жараёнида Д. Гулмаҳмадзода 32та ногиронлик аравачаси тақдим қилди.\n- Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмон ҳамиша ногиронлар, камтаъминланган оилалар ва етимларга ғамхўрлик кўрсатади, - деди вилоят раиси ўз мулоқоти пайтида. - Шунинг учун ҳам, жорий йил ғамхўрликка эҳтиёж сезаётган фуқаролар ҳолатини эътиборга олган мамлакат Президенти нафақа ва ёрдам пулларини ошириш ҳақида фармон чиқарди.\nЎз навбатида ногиронлар мамлакат Ҳукуматига кўрсатилаётган ғамхўрлик ва эътибор учун миннатдорчилик изҳор этишди.\nНосир Хусрав ноҳиясида янги ўқув муассасаси фойдаланишга топширилди. Ноҳиянинг янги қурилган 15-билим даргоҳининг очилиши тантанали маросимида Тожикистон Республикаси Маориф ва илм вазири ўринбосари Бозорали Одиназода, Хатлон вилояти маориф ва илм бошқармаси бошлиғи Ҳокимхон Вализода ва Носир Хусрав ноҳияси раиси Рамазон Оймаҳмадзодалар иштирок этишди.\nЯнги мактаб 6та синфхона, ўқитувчилар хонаси ва мактаб раҳбарияти учун кабинетлардан иборатдир. Мактаб 360 ўқувчи таълим олиши учун мўлжалланган. Унинг қурилишига 2 миллион сомоний маблағ сарфланди.\nЮксак хирмон илинжида…\nЭнг сўнгги маълумотларга кўра, сентябр ойи охиригача Хатлон вилоятида 14 минг 223 тоннадан ортиқ "оқ олтин" жамғарилди. Бу кўрсаткич кўзланган режанинг 44 фоизини ташкил этади.\nХатлон вилояти Қишлоқ хўжалиги бошқармасидан берилган маълумотга кўра, жорий йил хатлонлик деҳқонлар 260 минг 200 тонналик хирмон яратишни режалаштиришган. Вилоят маҳнаткашлари бу йил 115 минг 535 гектар майдонга чигит қадашганди.\nАйни пайтда ҳосил йиғим-терими авжида. Далаларда ҳосил чўғи баландлиги хатлонликлар кўзлаган марраларини эгаллашларига ишонч уйғотади.\nКутубхоначилар малака оширишди\nВилоят кутубхоначилари учун Ш. Шоҳин номли вилоят кутубхонаси қошида "Кутубхона-ахборот фаолияти" мавзусида бир ҳафталик малака ошириш курслари ўтказилди. Мазкур тадбир Тожикистон Миллий кутубхонаси ташаббуси билан ташкил этилди.\nКурсларда малака оширган 50 нафар кутубхоначиларга Тожикистон Миллий кутубхонаси мутахассислари Некрўз Мансуров, Акбари Муҳиддин ва Фирдавс Аминовлар машғулотлар ўтказишди.\nБугун: 27-01-2020 15:09:30


Сайлов ҳақида — Sanjar Said\nSanjar Said | Сайлов ҳақида\nСайлов ҳақида\tМулоҳаза\n3 комментария\t369 кўрилган\nЭрталаб овоз беришга кетар эканман, йўлда маҳалламизда турадиган онахонни кўриб қолдим. Мени қаттиқ ҳурмат қилади, салом бергандим, кўришиш учун қўлини узатди. Кўришганимиздан кейин “Сайловдан қайтаяпсизми?” деб сўрадим, “Ҳа”, дейди онахон. Оддийгина суҳбат, кеча жуда кўпчилик шу каби ҳолатга дуч келгандир. Аммо гап онахоннинг миллати ҳақида. Бирор миллатни камситиш, унинг вакилларини ерга уришни ёмон кўраман, шу ишни қиладиганлардан нафратланаман. Лекин бу миллат ҳақида гапиришим билан, гарчи хаёлимга келмаса ҳам, ўзимни уларни камситгандек ҳис этаман. Онахон лўлилардан (циган). Маҳалламизда, боғчанинг ёнгинасидаги уйда яшайди. Уларнинг оиласи бошқаларга сира ўхшамайди, тиланчилик қилмайди, умр бўйича ўша боғчада қоровуллик қилган онахоннинг фарзандлари ҳам оддий одамлардек яшаб, ҳалол меҳнат билан тирикчилик қилади. Бир ўғлининг тракторчилик қилишини, қизи ҳам рисоладагидек оилага турмушга чиқиб кетганини биламан. Хуллас, ҳаммамиз қатори Ўзбекистон фуқароси, сайлаш ҳуқуқига эга. Онахоннинг сайловдан қайтаётганини кўриб хурсанд бўлдим. Ҳатто фаҳрландим. У ўз Ватани, ўз халқи учун овоз бериб қайтаяпти, у ўз ҳуқуқидан фойдаланаяпти.\nСайлов участкасига борганимдан кейин овоз беришга шошмадим. Одамларни кузатдим. Бу ердагиларнинг аксарияти менга таниш, қадрдон – қўшниларим, маҳалладошларим, дўстларим, ўқувчиларим ваҳоказо. Комиссиядалар ҳам нотаниш эмас, ҳатто туман марказий шифохонасидан бириктирилган доктор ҳам таниш – дўстим, синфдошимнинг онаси. Овоз беришга бориб, ўзимни байрамда юргандек ҳис этдим, битта даврада шунча қадрдонинг, яқинларинг жам бўлса, улар юзида фақат қувонч, шодлик, сўзларида ишонч кўрсанг чинакам бахт шу эмасми?\nсайлов\tsanjarsaid\t3 комментария\nDil Afruz\t05.12.2016, 13:21\tHa , chinakam baxt!\nБаходир\t05.01.2017, 06:11\tУзбекистонда биринчи марта бунака сайлов булиши,халк мажбур булиб эмас,чин дилдан сайловга боришди.Хеч ким хеч кимни кимнидир сайлашга мажбур килгани йук.Узбекистон халки Ш.М.Мирзиёевга жуда катта ишонч билдирди.Келажакда жуда катта узгаришлар булади.Узбекистон халкидан сурардимки,хаммамиз бир тан,бир жон булиб Президентимизни куллаб кувватлайлик.\nБаходир\t05.01.2017, 06:30\tБу йил 59 ёшга туламан,шу ёшга кириб биринчи марта сайловга боришим.Сабаби сайловга бориб,Ш.М.Мирзиёевга учун овоз беришим,Узбекистоним,халким,оилам,фарзандларим,невараларим келажаги порлок булишига мандаги котта ишонч булди.\nХурматли Президентимиз Ш.М.Мирзиёев халкимизнинг на факат келажаги,балки хозирги кундаги хаётини хам яхши томонга узгартирадигон инсон.\nИзох қолдириш Жавобни бекор қилиш\tYour email address will not be published. ИзохYou may use these HTML tags and attributes:   <acronym title="">
      <q cite=""> <s>   Исмингиз пять − = 2 Уведомить меня о новых комментариях по email. Уведомлять меня о новых записях почтой.\tСўнгги мақолалар\tБўлар элнинг боласи\n× семь = 28\tOr login via a social network account\tOR


САРДОБАГА ҲАЁТ ҚАЙТМОҚДА\nТошкент вилояти ҳокимлиги зиммасига Сардоба сув омборидаги тошқиндан талофат кўрган бир неча уй-жойларни таъмирлаш вазифаси қўйилган эди. Ушбу аҳоли яшаш жойлари Оқолтин туманидаги “Шодлик” маҳалла фуқаролар йиғини ҳудудида бўлиб, бугун бу ерда қурилиш ишлари қизғин олиб борилмоқда.\nАмалга оширилаётган бунёдкорлик тадбирларини кўриб, ишлар якуний босқичга кирганлигига гувоҳ бўлиш мумкин.\nҲукуматимиз топшириғига кўра, Тошкент вилояти зиммасига тошқиндан талофат кўрган 17 гектар майдондаги 128 та хонадонларни таъмирлаш вазифаси юклатилган. Бунинг учун вилоят “Ягона буюртмачи хизмати” инжиниринг компанияси томонидан 34 миллиард 687 миллион сўмлик маблағ сарф этилиши кўзда тутилган бўлиб, бугунги кунда 8 та қурилиш-пудратчи ташкилоти бунёдкорлик юмушларида иштирок этмоқда.\nҲозирги кунда уйларнинг аксарият қисмида таъмирлаш ишлари якунига етмоқда. Хусусан, 38 та уйда 90 фоиз таъмирлаш ишлари амалга оширилган бўлса, 90 та уй тўлиқ таъмирлаб бўлинган, 85 та уй эса фойдаланишга топширилган.\nБунёдкорлик ишларини кўриб, кишининг кўзи қувонади. Аҳоли яшаш пунктлари нафақат ўз ҳолига қайтмоқда, аксинча, янгиланиб, тобора чиройли қиёфага кирмоқда.\nАммо уйларни таъмирлаш жараёнларида бир қатор камчиликларга ҳам йўл қўйилаётганлиги маълум бўлди. Масалан, 92, 93-уйларнинг ювиниш хоналарида деворлар тўлиқ тозаланиб, демонтаж қилинмасдан, кафел териш юмушлари олиб борилмоқда. Хоналарнинг ички оралиқ деворларига ўрнатилган эшиклар атрофи махсус кўпиклар билан тўлдирилмасдан, тахталар билан ёпилган.\nЁки 96, 97-уйларда ҳам худди шундай камчиликлар кўзга ташланади. Уйларнинг ювиниш хоналаридаги деворлар тўлиқ тозаланмаган, кафел теришга ҳам киришилмаган. Иситиш тизимидаги полиэтилен қувурларини деворлар орасига ўрнатишда лойиҳа талаблари бузилишига йўл қўйилган. Шунингдек, хоналарнинг ички оралиқ деворларига ўрнатилган эшиклар атрофи махсус кўпик билан тўлдирилмасдан тахталар қоқилган. Бундан ташқари, уйларда қурилиш-монтаж ишлари тўхтаб қолган.\nБундан ташқари, 94, 95-уйларнинг томларига тарновлар ўрнатилмаган. Уйларнинг ташқи тарафидаги кафеллар ҳам тўлиқ терилмаган. Хоналарнинг иситиш тизимидаги полиэтилен қувурларининг деворлар орасига гилзалар қўйилмаган ва клипсаларнинг 400-450 мм. ўлчамлиси ўрнига 550-600 мм.лиги ўрнатилган. Лойиҳа талабига кўра, полиэтилен қувурлар полдан 100 мм.ли баландликда ўрнатиш кўзда тутилган, лекин амалда улар полнинг устига жойлаштирилган. Оқибатда лойиҳа талаблари бузилган.\nСамарқанд вилояти ва Тошкент вилояти қурилиш назорати инспекциялари, Тошкент вилояти “Ягона буюртмачи хизмати” инжиниринг компанияси ва “Назар ҳамкор қурилиш қурилиш” масъулияти чекланган жамияти пудратчи ташкилоти мутахассислари томонидан аниқланган камчиликларни бугунги кунда бартараф этишга киришилган.\nАлбатта, камчиликлар тузатилиб, барча ишлар ниҳоясига етказилади. Қурувчиларнинг шижоати, олиб борилаётган ишлар кўлами шундан далолат. Энг асосийси, бунинг учун ҳамма шарт-шароит ва имконият етарли. Муҳими, ёғин-сочинли кунларга қолмасдан, белгиланган пайтда уйларни эгаларига топшириш. Бугун бу ерда барча куч ва имкониятлар шунга сафарбар этилган.\nҚувонарлиси, тикланаётган ҳудудда кўркам бинолар, таълим масканлари, савдо ва хизмат кўрсатиш шохобчалари тобора замонавий тус олмоқда. Оқолтинликларнинг яшаш шароитларини яхшилаш мақсадида кўча ва объектларга кўплаб ёритиш чироқлари ўрнатилди. Эндиликда уларнинг азалий орзуси бўлган табиий газ ҳар бир хонадонга кириб бораяпти. Амалга оширилаётган барча бунёдкорлик тадбирлари натижасида бу ерга ҳаёт яна қайтиб келаётганини аҳоли ҳам эътироф этмоқда.


22 июль, 2019, 13:06 895\nПлиегода медаль олиш учун иккинчи имконият\nВенгриянинг Будапешт шаҳрида қиличбозлик бўйича жаҳон чемпионати ўз поёнига етиб бормоқда. Бугунги кун дастурида аёллар ўртасида сабля, эркаклар ўртасида рапира қуроли бўйича жамоавий баҳсларнинг саралаш босқичи ўтказилади, дея хабар бермоқда Миллий олимпия қўмитаси.\nСаблячиларимиз ҳам ушбу йўналишда иштирок этишмоқда. Қуръага кўра, улар дастлабки босқични АҚШ терма жамоасига қарши ўтказишади. Терма жамоамиз таркиби эса қуйидагича: Паола Плиего, Зайнаб Дайибекова, Севинч Исмоилова ҳамда Яна Обвинцева


Нафосат | HikmatNuri\nCategory Archives: Нафосат\nБу бўлимда нафосат ҳақидаги фатволар билан танишасиз.\nЭркаклар тилла тақинчоқ тақса ва хина қўйса бўладими?\nOktabr 7, 2015 Hikmat Nuri\nСавол: Бизнинг Суданда бир одат бор. Биров биринчи марта уйланаётган бўлса унинг ўнг қўлига ипак ип, чўнтагига эса устига чиқарилган тилло ҳилол солиб қўйилади. Тўйидан уч кун илгари эса қўли ва оёқларига хина қўйилади. Бу одатлар яхшими ёки ёмонми?\nБу одатлар ботил бўлиб, (шаръий) асоси ва таъсири йўқдир. Эркакларнинг тилла билан безаниши ҳаром бўлиб, жоиз эмасдир. Чунки, Расулуллоҳ соллаллоҳу алайҳи ва саллам умматининг эркакларига тилла нарсаларни таъқиқлаганлар. Ривоятларда Расулуллоҳ соллаллоҳу алайҳи ва салламнинг бир одамнинг қўлида тилла узук кўрганлари ва уни чиқариб, отганлари ҳамда: «Бировингиз жаҳаннам оташини қасд қилиб, уни қўлига оладими?»‒ деганлари вориддир (Имом Муслим 5593). Шунга кўра мазкур тилла ҳилолни тақиш жоиз эмас.\nИпак ипга келсак, уни куёвнинг қўлига бериш орқасида ботил эътиқод бор. У ‒ куёв билан келин ўртасини боғлаш бўлиб, бунинг таъсири йўқдир ва у кичик ширк турига киради. Чунки, у, бу ишини шариат кўрсатмаган бошқа иш учун сабаб қилган ва ҳиссий йўл билан қилмаган бўлади. Зеро бундай қилиш кичик ширкдир.\nҚўл ва оёқларга хина қўйиш эса хотин‒қиларнинг иши бўлиб, эркаклар безанадиган нарса эмас.\nтақинчоқлархина қўйишэркакларнинг тилла тақиши\nСочни елкага тушириб қўйиш\nСавол: Эркак кишининг сочини елкасига етгунича ёки ундан кўра калтароқ қилиб қўйиши ҳақидаги фикрингиз қандай? Шуни ҳам айтишимиз керакки, айрим ёшлар бундай қилишларига Расулуллоҳ соллаллоҳу алайҳи ва саллам сочларининг қулоқларининг солинчоқларига қадар узун бўлганини ҳужжат қилишмоқда.\nТўғри, Расулуллоҳ соллаллоҳу алайҳи ва саллам гоҳида сочларини қўяр ва ҳатто солинчоқларига қадар узайтирар, уни парваришлар: тароқ билан тарар ва ёғлар эдилар. Менимча тароқ билан тарар эдилар. Парваришлаганлари эса аниқдир. Расулуллоҳ соллаллоҳу алайҳи ва саллам замонида соч қўйиш халқнинг севимли одатларидан бири бўлиб, Расулуллоҳ соллаллоҳу алайҳи ва саллам сочларини ҳаж ёки умрадагина қирдирган эдилар. Ҳозирги кунимизга келиб одамлар бунга одат қилмадилар. Ҳатто, айрим уламолар, обидлар ва бошқалар соч қўйишни одат қилмай, қирдириб юрибдилар. Зеро, сочни қирдириб юришнинг бирон зарари йўқ. Расулуллоҳ соллаллоҳу алайҳи ва саллам ҳам сочининг бир тарафини қирдириб, бошқа тарафига устара теккизмаган болага: «Ё ҳаммасини қириб ол, ёки сочингни ҳеч олма!»− деганлар.\nАнави ёшлар сочларини қўйиб: Расулуллоҳ соллаллоҳу алайҳи ва саллам сочларини шундай қўйганлар,− деб айтишсада, айримлари намозни ўқимайдилар. Бу – суннатга очиқ зиддир. Бундан ташқари, сочини ўстириб, соқолини қириб ёхуд шимининг пойчасини тўпиқларидан тушириб юрганини ёда сигарет чекаётганини ва шунга ўхшаш ишларни қилаётганларини кўрасиз.\nМенимча, уларни узун соч қўйишга айрим одамларнинг уни ўзларига зийнат қилиб олишлари сабаб бўлмоқда. Уларнинг бу ишларига қарши чиқилмайди. Қарши чиқиладиган нарса эса, унинг буни суннатдан деб айтиб, бошқа муҳим фарзларни қилмаслигидир.\nМенинг ёшларга насиҳатим: мақсадингиз, жасадингизни пардозлаш ва қоматларни келиштириш бўлмасин. Мақсадингиз, ахлоқингиз ва диёнатингизни эътиқод, сўз ва амал жиҳатидан тузатиш бўлсин. Ўзингизга зеб бериш учун исрофгарчилик қилманг! Чунки Расулуллоҳ соллаллоҳу алайҳи ва саллам «Доимо пойафзал кийиб юришдан наҳий қилар ва гоҳида ялангоёқ юришга ҳам буюрар эдилар».\nБундан ташқари мулойимлик ва нафосат, хотин−қизларнинг ишидир. Шунинг учун бўлса керак, эркакларга ипак матоҳларни кийиш ва тилла тақинчоқларни тақиш ҳаром қилинган бўлса, аёлларга ҳалол қилинган.\nСоч қўйиш одатга кўрадир …\nСавол: Эркаклар сочларини ўстириб, узун қўйишлари мумкинми?\nМен бу ҳақда шундай дейман: Агар соч қўйилса фитнанинг юзага келиш хавфи бўлса, яъни, чиройли йигит соч қўйса ва фитна юзага келиш хавфи бўлса, унга: Сочингни қўйма, қирдир!,‒ деймиз. Агар соч қўйиши оддий бўлиб, фитнага сабаб бўлмаса, тўғриси, бундаги суннат банданинг шаҳридаги урфу одатга риоя қилишидир. Агар ҳамшаҳарлари сочларини қўяётган бўлишса қўйсин, қирдиришса қирдирсин. Чунки сочни қўйиш ёки қўймаслик ‒ одатдир. Шунинг учун бу ишдаги асос банданинг ўз шаҳридаги одатларга, модомики, улар ҳаром эмас экан, риоя қилишидир.\nСавол: Эркакларнинг сочларини узун ўстириб юришларининг ҳукми нима?\nЭркакларнинг сочларини ўстиришлари мубоҳ ишлардан бўлиб, суннат эмасдир. Шунинг учун, эркаклар сочларини ўстиришлари ёки қириб юришлари мумкин. Фақатгина, Расулуллоҳ соллаллоҳу алайҳи ва саллам бир болакайнинг сочининг бир қисми қирилган, бошқа тарафига тиғ теккизилмаганини кўрган пайтларида бундай қилишни таъқиқлаб: «Ё ҳаммасини олинглар ёки ҳаммасини қўйинглар!»‒ деганлар (Абу Довуд 4192).\nМодомики, сочни қўйиш мубоҳ ишлардан экан, одам ўзи яшаётган минтақанинг урф‒одатларига қараши керак. Агар улар сочларини қирдириб юришса, улар ичида шуҳратли бўлмаслиги (ажралиб турмаслиги) учун сочларини қирдириши, қирдиришмаса ажралиб турмаслиги учун сочларини қирдирмаслиги лозим. Агар сочини қўйиш ёки қўймасликка эътибор беришмаса ихтиёри ўзида: хоҳласа сочини қирдирсин, хоҳласа қўйсин. Биз бундай пайтда унга бирон нарсанинг: Буниси афал, дея олмаймиз.\nСочни қора рангга бўяшнинг ҳукми\nCуҳандон: Тингловчи эркак сўрамоқда: Фазилатли шайх, сочни қора рангга бўяш ҳаром−ми? Сиздан тушунтириб беришингизни илтимос қиламан.\nҲа, сочни қора рангга бўяш ҳаромдир.Чунки Расулуллоҳ соллаллоҳу алайҳи ва саллам оқарган тук ҳақида: «У(нинг рангги)ни ўзгартиринглар ва қора рангдан узоқ қилинглар!»− деганлар.\nБинобарин, ривоят санади ҳасан бўлган ҳадис ворид бўлган бўлиб, ундақора ранг билан тукларни бўяш ҳақижа қаттиқ огоҳлантириш келган. Лекин, унинг ўрнига оч жигарранг ҳам бор. Эркак бу билан сочи ва соқолини бўяши ва Аллоҳ ҳаром қилган рангдан беҳожат бўлиши мумкин. Оч жигарранг рангдаги соч яна ҳам чиройли рангда бўлиши мумкин.


imon.uz 19-06-2020 885\nКунларнинг бирида бир киши Ҳасан Басрий ҳазратларининг ҳузурига келиб\n– Ҳазратим, Аллоҳ йўлида бизга ёрдам беринг! – деб ёлборди. Имом Ҳасан Басрий:\n– Қандай дардинг бор? Сенга қандай ёрдам қилай? – деб сўради. Ўша киши шундай деди:\n– Менинг жуда ақлли бир қизим бор, ўша қизимга нимадир бўлдики, кеча-кундуз тинмай йиғлайди, Қуръон ўқийди ва яна йиғлайди, кўз ёши тўкавериб, кўзлари яхши кўрмай қолди, энди кўр бўлиб қоладими, деб қўрқяпман. Сиздан ўтиниб сўрайман, бизникига бориб, унга насиҳат қилиб қўйсангиз. Ҳасан Басрий рози бўлиб, ўша одамнинг уйига бордилар. Унинг қизига:\n– Қизим, нега йиғлайсан? Йиғлайверсанг, кўздан ажраб қолишинг мумкин. Илтимос қилсам, йиғлашинг сабабини айтасанми? – деди.\nҚиз: – Ҳазратим, мен соппа-соғман, ҳеч қандай дардим ҳам йўқ. Кўзларимнинг кўр бўлишига икки сабаб бор. Бу кўзларимиз охират дунёсида Аллоҳ таолони ё кўради, ё кўрмайди. Агар кўзларимиз Ҳақ таолони кўриш неъматига эришса, бунинг учун мингларча кўз Уни кўрмоққа фидо бўлсин. Агар кўрмаса, у ҳолда Аллоҳ таоло Ўз Зотини кўришга муносиб этмаган кўзларни кўр килсин. Аллоҳни кўрмайдиган кўзни нима киламан? – деди.\nҲасан Басрий бу жавобдан жуда таъсирланди, ҳаяжонга тушди, кўзларидан ёш жаласи қуйилди. Сўнг бундай деди: «Насиҳат қилгани келган эдик, ўзимиз насиҳат олдик, ҳаким бўлиш учун келган эдик, ҳакимимизни топдик».\n"Ҳасан Басрий" китобидан олинди


06:26 11 Август 2020\n15:51 23.06.2018 (Янгиланган 16:21 23.06.2018) Ҳавола олиш\nИлгарироқ ОАВларда Ўзбекистондан Россияга қонуний тарзда ишга юборилган 53 фуқаронинг ишсиз ва паспортсиз қолгани ҳақида хабарлар ва видеоролик тарқалган эди. Йигитларнинг Россияга қандай кетганликлари ва у ерда нималарни бошидан кечирганликлари акс этган расмий тушунтириш Спутник Ўзбекистон эътиборига ҳавола қилинди\nТОШКЕНТ, 23 июн — Sputnik. Ташқи Миграция агентлиги томонидан Россияга ишга юборилган 53 нафар ўзбекистонликнинг ўзга юртда ишсиз қолганлиги ҳақидаги хабарлар электрон оммавий ахборот воситаларида эълон қилингач, бу ҳолат жамоатчилик орасида шов-шувларни кўтариб юборди.\nЎзбекистонлик меҳнат муҳожирлари воқеаси фуқароларда Ташқи меҳнат миграцияси агентлигига нисбатан ишончсизлик уйғотди.\nСпутник нашри эътиборига ҳавола қилинган ҳужжатда ёзилишича, ТИВ раҳбарияти топшириғи билан 21 июнь куни Санкт-Петербургдаги Ўзбекистон Бош консуллиги биносида россиялик иш берувчилар ва Ўзбекистон меҳнат вазирлиги расмий вакиллари ўртасида учрашув бўлиб ўтган.\nУчрашувда интернет тармоғида оммалашиб кетган видеоролик — Ўзбекистон президентига мурожаат қилган мигрантлар ҳам қатнашган.\nЎзбекистонда мигрантларни уюшқоқлик билан ишга юбориш Ташқи меҳнат миграцияси агентлиги томонидан амалга оширилади. Агентлик ишчилар билан қонуний кучга эга бўлган шартнома тузади.\nМана шундай шартнома асосида, 2018 йил 25 март куни 53 кишидан иборат гуруҳ Ўзбекистондан Санкт-Петербург шаҳрига ишга юборилган. Фуқаролар Россияга келиши билан Петербургдаги "Трудовые резервы Евразии" МЧЖда тош йўнувчи сифатида ишга қабул қилиниши керак эди.\nТерритория где работают мигранты из рУз\nҲужжатда айтилишича, ишчилар Россияга кетиш олдидан Ўзбекистонда иш берувчи билан суҳбатдан ўтишган. Шунингдек, улар иш шароитлари билан танишишган, дастлабки тиббий текширувдан ўтказилган ва адаптация-тайёрлов курсларида ўқитилган.\n25 март куни уларни Пулково аэропортида "Трудовые резервы Евразии" МЧЖ ва ПСК ("Петербургская Строительная Корпорация") вакиллари кутиб олишади. Меҳнат муҳожирлари пантент ва регистрацияни олгунга қадар обшежитиега жойлаштирилади.\n27 апрел куни барча ишчиларга патент топширилади.\nПатентларни олганидан сўнг ишчилар Ленинград вилояти Мурино қишлоғидаги "Гренляндия" турар жой мажмуасида иш бошлашлари керак бўлган.\nАммо тайёрлов ва адаптация тадбирлари боис, улар ишни 10 май куни бошлаган.\n"Гренляндия" турар-жой мажмуасида ўзбек мигрантлари маълум иш ҳажмини бажариб бўлишганидан сўнг 20 кунча иш тўхтаб қолади.\nЧунки бошқа объектларга иш излашга шунча вақт кетган.\nБу вақт оралиғида янги объектда регистрациядан ўтказиш учун ишчилардан уларнинг паспортлари олиб турилган.\nАйтилган вақт оралиғида, иш берувчи ишчиларни Петербург қурилиш корпорацияси ҳисобидан бошпана ва озиқ-овқат билан тўлиқ таъминланган.\nМана шундай бир вақтда ишчиларнинг ижтимоий тармоқлар орқали мамлакат президентига мурожаати пайдо бўлади.\nИшга рўйхатдан ўтгач, барча ишчиларга паспортлари қайтарилган ва шулардан 34 нафари Санкт-Петербург шаҳридаги "Каменный город" турар-жой мажмуасига кўчириб ўтказилади. 19 нафари шаҳарнинг бошқа қисмида иш билан таъминланади.\nЎзбекистон бандлик ва меҳнат муносабатлари вазирлиги вакиллари ташрифидан сўнг иккала объектда ҳам иш шароитлари мониторинг қилиниб, ишчиларнинг яшаш шароитлари, меҳнат шароити, бўш вақти қандай ўтаётгани текширилади.\nМониторинг натижаларига кўра, далолатномалар тузилган.\n19 кишилик объектда барча мигрантлар яратиб берилган иш шароитлари уларни қониқтиришини билдиришган.\n34 кишилик объектда эса 12 киши ўз иш жойида "номаълум сабабларга кўра" бўлмаганликлари аниқланади.\nҚолган 22 ишчи иш берувчига давоси йўқлигини айтишган.\nПетербург Қурувчилик Корпорацияси маълумотига кўра, ҳар бир ишчининг ишга жойлаштирилиши ҳаражатлари 1000 АҚШ долларини ташкил этади.\nБунга йўл ҳаражати, обшежитиеда яшаш, 3 ойлик ва 1 йиллик полис, патент, тиббий кўрикдан ўтиш, рус тилини билиши ҳақида сертификатга кетган ҳаражатлар киради.\nШу боис ПСК компанияси ("Петербургская Строительная Корпорация"), ишчиларни РФ ҳудудида легаллаштириш учун қилинган ҳаражатларни ким қайтариши масаласини тушунолмай таажжубга тушмоқда.\nБандлик ва меҳнат муносабатлари вазирлиги сўзларига кўра, юқорида айтиб ўтилган шахсларга қилинган ҳаражатлар АВВТМ ва ишчилар ўртасида Ўзбекистонда тузилган шартномага мувофиқ ўртага кафиллика тушганлар томонидан қопланмоғи даркор.\nМеҳнат вазирлигининг Хоразм вилояти бошқармаси маълумотига кўра, 34 кишилик объектда ишлаган ва номаълум томонга кетиб қолган фуқаролар Хоразм вилоятида доимий яшаш жойларига етиб келишмаган. Аниқроғи, Спутник манбаси берган маълумотга кўра, улар тақдири номаълум. Йигитлар қарздан қочиб, бошқа жойга кетиб қолганлар.\nЖилье мигрантов в Санкт-Петербурге\nШу билан бирга: ПСК ("Петербургская Строительная Корпорация") компанияси йиғилиш иштирокчиларига юқорида айтиб ўтилган ишчиларнинг маоши қай тартибда тўланиши ҳақида маълумот берган.\nШартнома талабларига мувофиқ, мазкур ой учун маош кейинги ойнинг якунида тўланар экан.\nИшчилар бу ҳақда иш берувчи билан Ўзбекистонда ўтказилган суҳбат давомида огоҳлантирилганЮ дейилади ҳужжатда.\nМазкур йиғилиш олдидан мигрантларнинг мурожаатини суратга олган видеоблогер Анвар Охунов билан телефон орқали суҳбат бўлиб\nОхунов ўзи суратга олган видеороликни ижтимоий тармоқларда олиб ташлаганини тасдиқлаган.\nШу жумладан, видеороликни суратга олиш жараёнида иштирок этган ишчилар З.Сапарбаев ва И.Атониязов видеоролик суратга олинаётган вақтида улар Охуновнинг кўрсатмаларига амал қилишганини, ролик қайси мақсадда суратга олинаётганини билишмаганликларини маълум қилганлар.\nПредставители Минтруда РУз побывали в Санкт-Петербурге для ознакомления с жизнью мигрантов\nМазкур йиғилишда иштирок этган Ташқи миграция масалалари вакилининг Спутник нашрига маълум қилишича, айни вақтда мигрантлар меҳнат қилишда давом этишмоқда, ҳеч қандай муаммо йўқ(номаълум томонга кетган мигрантларни айтмаганда), ойликлари эса тартиб бўйича, уларнинг Россияга келишидан олдин тушунтирилгандай, ой охирида берилади. Авансни мигрантлар аллақачон олиб бўлишган. Ташқи менат миграция агентлигининг ёрдамисиз.\nСўнгги хабарларга кўра, Бандлик ва меҳнат муносабатлари вазирлиги хорижда меҳнат фаолиятини амалга оширишда юзага келиши мумкин бўлган хатарлар сонини қисқартириш мақсадида, Вазирлар Маҳкамаси қарори лойиҳасини ишлаб чиқди. Бу қонун лойиҳасида чет элда меҳнат фаолиятини олиб борадиган фуқароларни қўллаб-қувватлаш ва уларнинг манфаатларини ҳимоялайдиган жамғармани ташкил этиш кўзда тутилган. Бундан ташқари Ташқи меҳнат миграцияси масалалари бўйича агентлик фуқароларни чет элга ишга юбориш борасида монополияни йўқотмоқда.\nМеҳнат миграцияси жараёнини тартибга солишга йўналтирилган қатор чоралар амалга оширилиши кўзда тутилмоқда.


Севара Назархон — Қўқон хони Худоёрхоннинг саккизинчи авлоди - xabar.uz\nСевара Назархон — Қўқон хони Худоёрхоннинг...\n21.03.2019 21:43 0 5738\nХалқимизнинг севимли хонандаси Севара Назархон ҳам Худоёрхоннинг саккизинчи авлоди ҳисобланади. Бу ҳақда «Zarnews.uz» хабар бермоқда.\nНашр журналистлари Қўқон шаҳридаги XIX асрнинг тарихий ёдгорлиги - Қўқоннинг сўнгги хони Худоёрхон саройида бўлиб, бу ердаги экспонатлар, яқин тарихдан сўзловчи қўлёзмалар, суратлар, қурол-аслаҳалар билан танишди.\nБу ерда Қўқон шаҳар ҳокими Маъруфжон Усмонов самарқандлик журналистлар билан учрашди.\nҲоким ушбу тарихий маскан, унинг атрофида барпо этилаётган халқаро ҳунармандчилик фестивалини ўтказиш учун олиб борилаётган ишлар, шаҳарда амалга оширилаётган ободонлаштириш ва бунёдкорлик ишлари ҳақида гапирди.\n«Худоёрхон саройи XIX асрда қурилган бўлиб, бугунги кунгача 114 та хонанинг 19 таси сақланиб қолинган. Бугун нафақат Худоёрхон саройи сақланиб қолинган, балки унинг авлодлари ҳам Ўзбекистонда яшамоқда. Жумладан, халқимизнинг севимли хонандаси Севара Назархон ҳам Худоёрхоннинг саккизинчи авлоди ҳисобланади»,-дея қайд этади нашр.\nСевара Назархон Худоёрхон\nСпорт 22/09, 17:41


hidoyat.uz – “Мовароуннаҳр” нашриётининг сайти - УМРИМИЗ ЯХШИЛИК ҚИЛИШГА ЕТСИН\nУМРИМИЗ ЯХШИЛИК ҚИЛИШГА ЕТСИН\nТабиатимизда ажиб хислат бор – нафис нарсаларга қизиқамиз. Турли чинни буюмлар сотиб оламиз, биллур идишлар жавонларимизни безаб туради. Уларнинг чангларини ҳам авайлаб артамиз.\nАммо рўпарамизда турган, ёнимизда яшаётган инсонларнинг биллурдан-да нафис кўнглини аямай чил-чил қиламиз, узр сўраш хаёлимизга ҳам келмайди. Биллур идишлар чангини артиб ярқиратганимиз каби, қалбимизни яхшиликлар билан шодлантирмаймиз. Умримиз ўзимиз оғритган диллардан кечирим сўрашга етмай қолиши мумкинлигини унутамиз. Илоҳим, умримиз яхшилик қилишга етсин.\nКўнгилни синдириш, дилозорлик жиноятдир. “Қайтар дунё”, дейдилар. Киши алам ва ситам дарахтини экса, албатта, уқубат ва азоб мевасини теради. Ҳадиси шарифда: “Мўминнинг тилидан ҳам, қўлидан ҳам бировлар озор топмайди”, дейилади.\nШундай экан, ҳаммамиз амалларимдан Аллоҳ таоло розимикин, деб ўзимизни тафтиш қилиб яшайлик. Атрофимиздаги инсонларга эътиборлироқ бўлайлик.\nНият мусаффо, тил билан дил бир бўлсин, юзимизда меҳр қуёши балқсин.\nБу қисқа ҳаётда кимдир бу эзгулик иморатига бир ғишт қўйса, кимдир уни кўчириб ўтади. Биз ғишт қўювчилардан бўлайлик.\nмеҳнат фахрийси, Хива тумани\n709 марта ўқилган.


Яшил макон: PepsiCo'нинг Ўзбекистондаги ботлери International Beverages Tashkent ҳам эзгу ташаббус иштирокчиси\nМаълумки, 2021 йилнинг ноябрь ойида мамлакатимиз Президенти Шавкат Мирзиёев ташаббуси билан бутун мамлакат бўйлаб “Яшил макон” умуммиллий лойиҳаси ишга туширилган эди. Бундан мақсад, табиат бойликларини асраб-авайлаш, экологик хилма-хилликни таъминлашдир.\nҲукуматимизнинг атроф-муҳит муҳофазаси борасидаги ушбу сиёсатини қўллаб-қувватлаш мақсадида PepsiCo компаниясининг Ўзбекистондаги ботлери International Beverages Tashkent ҳам эзгу ташаббусга ҳисса қўшишни мақсад қилди. Хусусан, компания ташаббуси билан шу йилнинг 10-17 март кунлари Жиззах, Қарши, Навоий, Бухоро ва Нукус шаҳарларида дарахт экиш тадбирлари ташкиллаштирилди.\nКомпания вакилларининг сўзларига кўра, дарахтзор ҳудудларни кўпайтириш орқали иқлим ўзгаришининг оқибатларини бартараф этиш, ўсимликларни сақлаш, тиклаш ҳамда кўпайтириш муаммоларига жамоатчилик эътиборини қаратиш ушбу акциянинг асосий мақсадидир.\nТадбир давомида дарахтлар дуч келган жойга эмас, чуқур ўйлаб, мулоҳаза юритилган ҳолда экилди. Асосан, шифо маскани, таълим муассасаси каби ижтимоий аҳамиятли бино ва иншоотлар ён-атрофидаги ҳудудларга кўчатлар ўтқазилди. Зеро, болалар ва беморлар бор жойда яшил ҳудуд кенгайтирилишининг аҳамияти катта.\nДарахтлар ҳар бир вилоятнинг иқлим шароитига мослаб танланган — бу кўчатларнинг келгусида яхши униб-ўсиши учун муҳимдир. Зеро, компания экилган ҳар бир дарахтнинг кейинги тақдирига масъулият ҳисси билан ёндашади. Улар қуриб қолмаслиги, келгусида ҳам яхши парваришланиши масаласига алоҳида эътибор қаратилади.\nАкция давомида дарахт экиш билан бирга, табиат ва атроф-муҳитни асрашга қаратилган бошқа саъй-ҳаракатлар ҳам амалга оширилди. Мисол учун, чиқинди ташлаш учун махсус кўп қисмли контейнерлар ўрнатилганини олайлик. Сир эмаски, мамлакатимизда чиқиндини қайта ишлаш саноати ҳали у қадар ривожланмаган. Хўш, бунинг учун нима қилиш керак? Кенг жамоатчилик, айниқса, ёшларда экологик маданиятни шакллантириш зарур. Негаки, чиқиндини қайта ишлаш борасидаги энг муаммоли масала уни саралаш тартиби йўлга қўйилмаганлигидир. Биз, одамлар чиқиндини шунчаки улоқтиришга эмас, қоғозни алоҳида, пластикни алоҳида, темир-терсакни алоҳида жойга ташлашга одатлансак, аста-секинлик билан чиқиндини қайта ишлаш саноати ривожига эришиш мумкин.\nДарахт экиш акцияси доирасида ёшлар интерактив тадбирларга жалб этилди, иштирокчиларга PepsiCo'нинг Ўзбекистондаги ботлери International Beverages Tashkent компаниясининг эсдалик совғалари ва хуш кайфият учун Pepsi ичимликлари улашилди.\nАкция иштирокчиларининг эзгу мақсад йўлида бирлашганлиги уларнинг кўтаринки кайфияти ва мароқ билан ишлашидан ҳам яққол сезилиб турди. Қувонарлиси, акцияда кўпчилик оила аъзолари, фарзандлари билан бирга иштирок этди.\nУлар бугун экилаётган кўчатлар келгусида гўзал ва кўркам дарахтларга айланиши, шаҳарлар кўркига кўрк қўшиб, ҳавони кислород билан бойитишини ўйлаб, ушбу ташаббусга астойдил ҳисса қўшишга интилишди.\nТашкилотчиларнинг таъкидлашича, “Яшил макон” умуммиллий ҳаракати доирасида ўтказилган ушбу акция компания учун давомий аҳамиятга эга. Чунки она табиатни асраш, дарахтзорларни кўпайтириш ва ўсимликларни парваришлаш International Beverages Tashkent компаниясининг долзарб ижтимоий вазифаларидан бири саналади.


Озиқ-овқат хафвсизлигини таъминлаш барчамизга боғлиқ | O'zLiDeP\nОзиқ-овқат хафвсизлигини таъминлаш барчамизга боғлиқ\nБугун коронавирус пандемияси дунё мамлакатларида аҳолини сифатли озиқ-овқат билан таъминлаш масаласини кун тартибига қўймоқда. Мамлакатимизда ҳам оғир дамларда аҳолимизни сифатли, арзон озиқ-овқат маҳсулотларига бўлган эҳтиёжини қондириш масаласи ҳар қачонгиданда долзарб масалага айланган.\nАлбатта бу борада кейинчалик қийинчиликка дуч келмаслик, ички бозорда нарх-навони мўътадиллигини таъминлаш кўп жиҳатдан оқилона қарорларни қабул қилишга, зарур амалий чора-тадбирларни белгилашга бевосита боғлиқ.\nПрезидентимиз раислигида шу йилнинг 8 апрель куни коронавирус пандемиясига қарши курашишда жойлардаги ишлар натижадорлиги таҳлили ҳамда озиқ-овқат хавфсизлигини таъминлаш, аҳоли бандлиги ва даромадини оширишнинг муҳим манбаи бўлган томорқачиликни ривожлантиришга бағишланган видеоселектор йиғилишида бу борада аниқ чора-тадбирлар белгилаб берилди.\nАввало бир жиҳатга алоҳида тўхталиб ўтсам. Йиғилишда давлатимиз раҳбари томонидан Ўзбекистонда озиқ-овқат маҳсулотларига бўлган ички талабни тўлиқ таъминлаш, аҳоли даромадлари ва фаровонлигини ошириш учун катта резерв ва имкониятлар мавжудлиги алоҳида таъкидланди. Уйлайманки, бу факт барчамизга бирдек таскин беради. Колаверса, ушбу фикрлар замирида халқимизга, миришкор деҳқонларимизга бўлган жуда катта ишонч мужассам десак, муболаға бўлмайди. Шу маънодаки, йиғилишда юртбошимиз барча фермер, кластер, деҳқонлар карантин қоидаларига амал қилган ҳолда ўз даласида меҳнат килишга, аҳолимизни эса ўз томорқасида баҳорги экиш ишларини давом эттиришга даъват этди. Йўқса, ички бозорда нарх-наво барқарорлигини сақлаш қийин бўлиши кундек равшан, албатта.\nҲақиқатдан ҳам шундай. Томорқадан унумли фойдалансак, нафақат озиқ-овқатга бўлган эҳтиёжимизни қондирамиз балки, қўшимча даромад ҳам олишимиз мумкин. Зеро, бунинг учун кейинги уч йилда барча имкониятлар яратилмоқда. Хусусан, аҳолига уруғлик ва кўчат етказиб бериш, хизматлар кўрсатиш бўйича 244 та “Томорқа хизмати” корхона фаолияти йўлга қўйилди. Томорқада янги лойиҳаларни амалга ошириш учун давлат бюджетидан 350 миллиард сўм ажратилиб, Фермерлар кенгаши ҳузурида жамғарма фаолияти йўлга қўйилди. Умуман одганда, аҳолига кўмаклашадиган, моддий ресурсларни етказиб берадиган ва молиялаштирадиган, олдин бўлмаган тизим яратилди.\nБугун айни синовли кунларда ана шу имкониятлар моҳиятини тўғри англаган ҳолда томорқамиздан самарали фойдаланиш ўз қўлимизда. Ҳозир бу ишга сидқидилдан ёндашишимиз синовли кунларда ҳар қачонгиданда муҳим эканлигини эътиборга олайлик. Шундай экан оилаларимиз фаровонлигининг муҳим манбаи бўлган томорқамиздан унумли фойдаланиб, халқимиз дастурхони тўкинлигига оз бўлсада ҳисса қўшайлик, Президентимиз ишончини амалий ишларимиз орқали оқлайлик.


“Ҳумо Арена”да жаҳон чемпионати ўтказилади\n6 февраль, 2020, 18:22\nТошкент катта мусобақага мезбонлик қилади.\nПойтахтимизда жойлашган муҳташам “Ҳумо арена” кўп тармоқли муз саройи 2022 йилда фигурали учиш бўйича ўсмирлар ўртасида жаҳон чемпионатига мезбонлик қилади. Бу ҳақда Ўзбекистон қишки спорт турлари ассоцацияси раиси Ҳаким Тўлаганов маълум қилди.\nУшбу нуфузли мусобақага муносиб ҳозирлик кўришни таъминлаш мақсадида Халқаро конкичилар иттифоқи (ИСУ) “Ҳумо арена” спорт саройига яна иккита нуфузли мусобақани ишониб топширди.\nДастлаб, жорий йилнинг 27 август ва 12 сентябр кунлари фигурали учиш бўйича ўсмирлар ўртасида халқаро Гран-при мусобақаси ўтказилади. Ушбу мусобақада жами 27 та давлатдан 300 нафардан ортиқ спортчилар иштирок етиши кутилмоқда.\nКейинги йилнинг август ва сентябр ойларида ўтиши кутилаётган турнирда Осиё, Йевропа, Америка ва Австралия қитъаларининг иқтидорли спортчилари ғолиблик учун музга чиқишади.


Руководство по судебно-медицинской экспертизе отравлений, Москва. 1981г. Цианид кислотаси\nРуководство по судебно-медицинской экспертизе отравлений, Москва. 1981г. Цианид кислотаси\nНазвание Руководство по судебно-медицинской экспертизе отравлений, Москва. 1981г. Цианид кислотаси\nБиологик объектдан сув буғи ёрдамида ажратиб олинадиган заҳарли моддаларни таҳлил усуллари. Цианид кислотаси, формальдегид, фенол, алкилгалогенидлар токсикологик аҳамияти ва таҳлил усуллари.\nЎқитиш мақсади - Талабаларни сув буғи ёрдамида ажратиб олиш ва уни назарий асослари билан таништириш. Учувчан заҳарли моддаларни (синил кислота, хлороформ, хлоралгидрат, углерод (IV) хлорид, дихлорэтан, фенол) токсикологик аҳамияти, метаболизми, сифат ва миқдорини аниқлаш..\n1.Мажбурий аниқланиши керак бўлган заҳарли моддалар.\n2. Заҳарли моддаларни сув буғи ёрдамида ажратиб олишни афзалликлари ва назарий асослари, уларни токсикологик аҳамияти, метаболизми, сифат ва миқдорини аниқлаш.\n1. М.Д.Швайкова - "Токсикологическая химия", М.1975г\n2. В.Ф.Крамаренко - «Токсикологическая химия". Киев.1989г\n3. Л.Т.Икрамов - "Суд кимёси".Тошкент. 1966 й.\n1. Руководство по судебно-медицинской экспертизе отравлений, Москва. 1981г.\n^ ЦИАНИД КИСЛОТАСИ\nСувсиз, соф HCN газ ёки рангсиз суюқликдан иборат бўлиб, жуда паст ҳароратда, яъни 25,6°С да, қайнай бошлайди. Совутиш натижасида эса -13,3°С да толасимон кристаллар ҳосил қилади, ёқса алангаланади, ўткир аччиқ бодом ҳидли, сув ва спирт билан ҳap қандай нисбатда аралашади, органик эритувчиларда яхши эрийди. Солиштирма оғирлиги 15°С да 0,7 га тенг. Очиқ ҳавода жуда тез учади.\nHCN таркибида, унинг таутомер шакли - изоциан кислота ҳaм бўлади. Бу кислота цианид кислотага қараганда анча заҳарлидир.\nHCN Изоциан кислота\nHCN жуда кучсиз, унинг диссоциация константаси 7,2.10-10 га тенг. Шунинг учун бу кислота тузлари ниҳоятда тез гидролизланади. Гидролизланиш жараёни СО2 гази ва сув буғи иштирокида айниқса тез боради.\nТабиатда цианид кислотаси соф холда учрамайди. Сувли эритмаларда тузларидан ташқари цианид кислотани ўзи ҳам парчаланади.\nHCN ва тузларининг худди ана шу хосс аларига кўра ашёвий далилни дарҳол таҳлил қилиш тавсия этилади, акс ҳолда биологик объект таркибида HCN ўрнига заҳарсиз модда ҳосил бўлиб қолиши мумкин.\n^ Токсикологик аҳамияти. HCN ва унинг тузлари жуда кучли заҳарли моддалардан ҳисобланади, улар инсон организмига бошқа ҳар қандай заҳарли моддага қapaгaндa тез таъсир қилади.\nЦианид кислотаси хужайраларда темир моддасини сақловчи нафас олишда қатнашувчи цитахромоксидаза ферментини ишдан чиқаради ва натижада кислородаги қондан тўқималарга ўтиш механизми бузилади. Қонда кислород етарли бўлишига қарамасдан хужайраларда у етишмайди.\nЦианид кислотаси нафас йўли билан ва қисман тери орқали организмга ўтиши мумкин. Цианидлар эса оғиз орқали тушади.\nHCN ва тузлари ҳалқ ҳўжалигида айниқса рангли металларни рудалардан ажратиб олишда кенг қўлланади. Чунки цианидлар олтин ва кумуш билан сувда яхши эрувчан комплекс бирикмалар ҳосил қилиш хусусиятига эга.\nHCN тиббиётда соф ҳолда ишлатилмаса ҳам, унинг баъзи бир кўп бирикмалари қўлланилади. Масалан: 0,1 % цианид кислотани сақловчи аччиқ бодом суви Аquа amygdalarum аmаgurum, симоб I –цианид Hydrargyrum суаnаtum ва симоб (II) –цианид Hydrargyrum охусуаnаtum ДФ препаратларидан ҳисобланади.\nК алий ва натрий цианидлар – KCN ва NaCN фотография амалиётида ҳам қўлланган. Кальций цианамид билан ош тузи қоришмаси - кимё саноатида қизил ва сариқ қон тузларини ишлаб чиқаришда, қишлоқ ҳўжалигида эса уруғлик донларни дорилашда ишлатилади. Цианплав деб аталувчи модда таркиби 45% NaCN ва KCN аралашмасидан иборат.\nЦианидларга кислота қўшилганда ундан жуда тез HCN ажралади ва оғир заҳарланиш, хатто ўлимга сабабчи бўлишини унутмаслик керак.\nHCN ва унинг тузлари дори тайёрлаш саноатида ҳам хом ашё сифатида қўлланади.\nУй хоналарини дезинсекция ва дезинфекция қилиш мақсадида қоғоз ёки картондан ясалган айрим материаллар цианид кислотага шимдирилади ва осиб қўйилади. Бундай материаллар циклонлар деб юритилади. Циклонлар бўлган хоналарда киши кўп туриб қолмаслиги учун уларга огоҳлантирувчи қўланса – буғувчи ҳидли моддалар (масалан, хлорпикрин) қўшиб қўйилади.\nК ўпгина ўсимликларда учрайдиган гликозидлар ҳам ўз таркибида HCN сақлайди, масалан шафтоли, ўрикнинг баъзи хиллари, олча, аччиқ бодом каби мева данакларининг мағзида амигдалин бор. Бу гликозид данак таркибидаги эмульсин деб аталган энзим цианид кислота, глюкоза ва бензой альдегидига тез парчаланади.\nHCN сақловчи ўсимликлардан яна (Phaseolus lunаtus)-ҳинд ловиясини ва жут ўсимлиги (Linum usitatissimum) урyғидаги гликозидларни кўрсатиш мумкин. Бу гликозидлар гидролизланганда соф цианид кислота, rлюкоза ва aцeтoнгa парчаланади.\nЖут уруғи гликозиди- линомарин ҳам худди шу тартибда гидролизланади. Бу моддалардан заҳарланиш холлари ҳам учраб туради.\nЗаҳарли циан моддаси табиий, тозаланмаган газ таркибида ҳам бўлиши мумкин. Цианид кислотанинг заҳарли хосилаларидан дициан N  С-С  N, хлорциан ClCN, бромциан BrCN ва йодциан JCN ларни кўрсатиш мумкин. Бу моддалардан айниқса хлорциан кучли заҳар бўлиб, биринчи жаҳон урушида заҳарловчи газ сифатида ишлатилган.\nHCN хосилалари кимё саноатида синтетик толалар, синмайдиган ойналар ишлаб чиқариш ва турли аминокислоталарни олишда кенг кўламда қўлланмоқда. Шунинг учун бу моддалар билан иш олиб бораётган шахсларни тез-тез огоҳлантириб туриш, бундай корхоналарда цианид кислотанинг ҳаводаги концентрациясини узлуксиз текшириб бориш зарур. Корхоналар ҳавосида HCN концентрацияси 0,0005 мг/л дан ошмаслиги керак.\n0,05-0,1 г дозадаги HCN одамни ўлдиради, калций цианид учун бу миқдор 0,15-0,25 г атрофидадир. Фармакопея препаратларидан аччиқ бодом суви ҳам одамни ўлдириши мумкин. Бунинг учун 60-100 мл кифоядир. Аччиқ бодом мағзининг 40-60 донаси, болалар учун эса 10-12 донаси худди шундай таъсир кўрсатади. HCN ва унинг ҳосилалари одамларга жуда тез таъсир этганлиги учун ундан заҳарланганларнинг деярли кўпчилиги ўлади.\nHCN ҳосилаларини билмасдан кўп миқдорда ичиб юборилганда, заҳарланиш ниҳоятда тез боради. Заҳарланишнинг биринчи дақиқасидаёқ киши ҳушдан кетади, кўз қорачиғлари кенгаяди, икки-уч марта тиришиб сўнг ўлади. Агар ичиб юборилган миқдор 0,1-0,2 г атрофида бўлса, заҳарланиш жараёни бир оз чўзилади - бемор 15-20 дақиқа давомида ўлади.\nОрганизмнинг HCN ҳосилалари билан заҳарланиш асосан тўрт даврга бўлиш мумкин: биринчи даврда қаттиқ бош оғриғи, бош айланиш, кўнгил айнаш, юракнинг тез уриши, дармонсизлик, кўз хираланиши каби холатлар юз беради; иккинчи даврда нафас олиш қийинлашади, беморда қўрқув пайдо бўлади, ҳуш йўқолмайди; учинчи даврда ҳуш йўқолади ва заҳарланган одам тиришади, тўртинчи даврда нафас олиш жараёни бутунлай тўхтайди ва бемор ўлади.\nМурдани суд тиббиёт лабораториясида ёрилганда, унда кўпинча ҳеч қандай характерли аломат топилмайди, фақат баъзан мия ва ички органлардан аччиқ бодом ҳиди келиши мумкин. Шунинг учун бундай холларда объектни HCN топиш учун текшириш масалани тўғри ечишнинг бирдан-бир йўлидир.\nМетоболизми. HCN биологик объект таркибида олтингугурт сақловчи моддалар ва қанд бирикмалари билан дарҳол реакцияга киришади, натижада суд кимёси таҳлилларида уни реакциялар ёрдамида аниқлаш мумкин бўлмай қолади.\nСуд кимёси амалиётида учраган бир ходисада суиқасд қилинган кишига калий цианид берилганда, у ўлимга олиб келган эмас. Аниқланишича, бизга маълум реакция бўйича калий гидрокарбонат ҳосил бўлган HCN эса ҳавода учиб кетган. Биологик объектдан кучсиз кислотали муҳитда сув буғи ёрдамида ҳайдаб ажратилади.\nАшёвий далиллар сариқ ёки қизил қон тузлари сақлаган холда, объектни сув буғи билан ҳайдаш нотўғри натижаларга олиб келиши мумкин, чунки юқори ҳароратда бу тузлар таркибидан қисман бўлсада, HCN ажралиб чиқиши мумкин. Шунинг учун бундай ҳолларда ашёвий далил муҳити натрий бикарбонат эритмаси билан ишқорий муҳитга келтирилади ва объект орқали СО2 гази юборилади. Кейин цианид кислотани аниқлаш учун тегишли ишлар олиб борилади.\n^ Чинлигини аниқлаш. HCN ва тузларини биологик объектдан ажратиш учун сув буғи ёрдамида ҳайдаш қўлланилганда, цианид кислотанинг асосий миқдори бир неча дақиқадаёқ дистиллят таркибига ўтади. Дистиллятда HCN кўп миқдорда бўлганда ундан аччиқ бодом ҳиди келади.\nЦианид кислотани кимёвий йўл билан аниқлаш учун суд кимёси амалиётида қуйидаги реакциялардан фойдаланилади.\n^ 1. Берлин зангорисини ҳосил қилиш реакцияси. Ишқорий хоссага эга бўлган биринчи дистиллятга 40% темир (II)-сулфат эритмаси қўшиб, сув ҳаммомида қиздирилади, сўнг кислотали муҳит ҳосил қилинади. Бунда зангори рангли чўкма ёки зангори ранг пайдо бўлиши текширилувчи эритмада циан аниони борлигини кўрсатади:\n2NaCN + FeSO4  Fe(CN)2 + Na2SO4\n3Na4[Fe(CN)6] + 4Fe2(SO4)3  Fe4[Fe(CN)6]3 + 6Na2SO4\nРеакцион аралашмада Fe2(SO4)3 ни ҳосил бўлишлиги қисман бўлсада у FeSO4 дан ҳарорат таъсирида пайдо бўлиши билан тушунтирилади.\nҚўшилган HCI ни ортиқчаси берлин зангорисини ҳосил бўлиш реакциясини секинлатиши мумкин.\nА. Ф. Рубцовнинг текширишича, берлин зангориси реакция вақтида тезда ҳосил бўлмаслиги мумкин, чунки биологик объектдан дистиллят таркибига ўтган ёт органик моддалар бунга халал беради, шунинг учун тажриба натижасини 24-48 соатдан сўнг кузатиш тавсия этилади.\nТекширилувчи намунада HCN миқдори 30 мкг дан кам бўлса, зангори чўкма ўрнига кўкимтир суюқлик ҳосил бўлади.\nЦианид кислотани аниқлашда берлин зангорисини ҳосил қилиш реакциясидан фойдаланиш ҳосил бўлган модда цианид кислотага нисбатан жуда хосдир. Реакция маҳсулотини суд органларига ашёвий далил сифатида топшириш имконини бериши билан аҳамиятлидир.\n^ 3. Цианид кислотасини корхона ҳавосида аниқлаш. HCN ва тузлари билан иш олиб бориладиган корхоналар ҳавосидан HCN моддасини аниқлашда махсус индикатор қоғозлардан фойдаланилади. Бундай қоғозлар таркибида мис сулфатдан ташқари бензидин ёки рангсиз фенолфталеин сақлайди. Ана шундай қоғозлар хонага осиб қўйилганда HCN таъсирида ўзига хос рангга бўялади. Масалан: фенолфталеин сақловчи қоғозни қизил рангга ўтиши қуйидагича тушунтирилади. Мис сулфат HCN билан реакцияси кириши дициан ҳосил бўлиши натижасида ажралган атомлар кислород рангсиз фенолфталеинга ёки бензидинга таъсир қилиб қоғознинг рангини ўзгартиради.\nрангсиз фенолфталеин рангли фенолфталеин\nКорхона атмосферасидаги индикатор қоғозлар рангли бўялганда, маълум миқдордаги ҳаво ишқор эритмасидан ўтказилади ва кейин бу суюқликни берлин зангориси ҳосил қиладиган реакция учун ишлатилади.\n^ Миқдорини аниқлаш: 1. Ҳажмий аргентометрик усул - чиримаган объектларда қўлланилади. Ашёвий далилдан олинган дистиллят тўғридан-тўғри кумуш нитратнинг титрланган эритмасига йиғилади ва ортиқча кумуш нитратни аммоний роданид билан уч валентли темир аммоний аччиқ тоши индикаторлигида титрланади.\nHCN + AgNO3 ---> AgCN + HNO3\nAgNO3 + NH4CNS ---> AgCNS + NH4NO3\n3NH4CNS + NH4Fe(SO2 )2 ---> Fe(CNS)3 + (NH4 )2SO4\n2. Чириган объектдан H2S ҳосил бўлгани учун оғирлик усулда HCN миқдори аниқланади.\nHCN + AgNO3  AgCN + HNO3\nH2S + 2AgNO3  Ag2S + 2HNO3\nЧўкма NH4OH эритмасида эритилиб, концентрланган HNO3 билан ишланади, бунда AgCN чўкмага тушади\nAgCN + 2NH4OH  [Ag(NH3)2]CN + 2H2O\n[Ag(NH3)2]CN + 2HNO3 ---> AgCN +2NH4NO3\nЧўкма филтрланиб, доимий оғирликгача қиздирилади.\nAgCN ---> Ag + CO2 + NH3 Ag ни тортиб аниқланади.\n3. Корхона ҳавоси таркибидаги HCN миқдорини аниқлаш учун колориметрик усуллар тавсия этилган, булардан бири\nа) HCN билан пикрин кислота ишқорий муҳитда ҳосил қилинадиган қўнғир-қизил ранг интенсивлигини аниқлашга асосланган:\nб) иккинчи усул эса цианид кислотадан родан анионини ҳосил қилиш ва у орқали темир (III) -хлорид билан қон рангидаги бирикмага ўтказиб ранг интенсивлигини аниқлашга асосланган. Бу мaқcaд учун цианид кислотали эритмага натрий тетратионат ва ишқор аралашмаси қўшилади:\nNaCN + Na2S406 + 2NaOH  NaCNS + Nа2S203 + Na2S04 + Н2О\nФормальдегид ва формалин\nФормальдегид (чумоли кислотаси альдегиди) уй ҳароратида газсимон модда, жуда ҳам ўткир, бўғувчи ҳидга эга. Метанни чала ёндирилса ва метил спиртини оксидланса формальдегид ҳосил қилади. Формалдегиднинг сувдаги 36,5-37,5% эритмаси формалин деб аталади. Формалин оддий шароитда рангсиз, ўткир ҳидли, тиниқ суюқликдир. Формалин сув ва спирт билан ҳар қандай нисбатда аралашади. Формальдегид бошқа альдегидлар каби паст ҳароратда яхши полимерланади ва параформальдегид ёки параформ деб аталувчи сувда ёмон эрувчи модда ҳосил қилади.\nБунда ҳосил бўлган полимерлардан бири триоксиметилен (CH2O)3 деб номланади. Триоксиметилен 63-640С эрийдиган модда. Параформальдегидни оддий ёки кислоталар иштирокида қиздирилса, қисман деполимерланиб формальдегидга ўтади.\n^ Токсикологик аҳамияти. Формальдегид ҳозирги замон кимё саноатида турли синтетик смолалар, пластмасса туридаги бирикмалар олишда кенг қўлланилмоқда. Формальдегид формалин, уротропин ва параформ моддаларини ҳосил қилишда бирдан-бир ҳом ашё ҳисобланади.\nКучли антисептик таъсир кўрсатганлиги учун патанатомия лаборатарияларида мурда қисмларидан иборат объект ва препаратларни узоқ вақт ўзгармаган холда сақлаш мақсадида қўлланади.\nФормальдегиднинг корхоналар ҳавосидаги рухсат этиладиган энг юқори концентрацияси 0,005 мг/л гa тенг.\nФормальдегиднинг юқори концентрацияли эритмасини бирдан қаттиқ хидласа тўсатдан ўлимга олиб келиши ҳам мумкин. Оғиз орқали организмга тушса оғиз ва қизил ўнгач шиллиқ қаватини куйдиради, кучли сўлак оқиши, чанқаш, қайд қилиш холлари кузатилади.\nФормальдегид М.Н.С.га таъсир этиши туфайли хушдан кетиш ва тиришиш содир бўлади. Формальдегид жигарга, буйракка, юракка, бош мияга ва ферментлар фаолиятига салбий таъсир этади. 60-90 мл формалин ўлимга олиб келади.\nФормалин юқумли касаллик билан оғриган бемор кийимларини, идиш-товоқларини дезинфекция қилишда ҳам ишлатилади. Формальдегининг кучсиз эритмaси одам жуда қаттиқ терлаганда терига суртиш учун берилади. Формальдегид эритмаси янглишиб спиртли ичимликлар ўрнига ичиб юборилганда ёки у ишлатиладиган кopxoнaлар ҳавосидаги концентрацияси нормадан юқори бўлганда заҳарланиш юз бериши мумкин. Бунда заҳарланган одам кўзидан ёш оқади, бўғилади, йўталади, бир оз ўтгач сўлак оқади, ичи кетади, қорни қаттиқ оғрийди, кўнгил айнийди ва қусади.\nФормалиндан заҳарланиб ўлган одам мурдасини суд тиббиёт лабораторияларида текширилганда меъда шиллиқ қаватига қон қуйилганлиги, гастрит ва яра ҳосил бўлганлиги кўринади. Формальдегиддан заҳарланиб ўлган одам ички органларидан унинг буғувчи ҳиди келиб туради.\nМетоболизми. Oрганизм формальдегид таъсиридан заҳарланганда, унинг асосий қисми оксидланиб СО2 газига айланади, фақат озгина қисми ҳеч қандай ўзгаришга учрамай, организмдан чиқиб кетади.\nФормальдегид сув буғи билан ҳайдалиш хусусиятига эга, шунинг учун биологик объектлардан (мурданинг ички органлари, сут, уруғли донлар ва бошқалардан) сyв буғи ёрдамида ажратилади. Бунга сабаб сувли эритмада қийин ҳайдалувчи метиленгликол ҳосил бўлишидир.\nФормальдегид бошқа учувчи заҳарларга қараганда сув буғи билан объектдан дистиллят таркибига тез ўтмайди. Биологик объект таркибида формальдегид миқдори етарли бўлса одатда олинган дистиллятдан унинг бўғувчи ҳиди келиб туради.\nФормальдегидни сyв буғи билан ҳайдалгач, иккинчи дистиллят таркибидан текширилади. Биологик объект таркибида (100г) формальдегиднинг сув буғи ёрдамида ҳайдаб олиниши мумкин бўлган энг кам миқдари 0,5 мг атрофида.\n^ Чинлигини аниқлаш. Суд кимёси таҳлилларида формалдегидни сифатини аниқлашда қуйидаги реакциялардан фойдаланилади:\nРеакция сезгирлиги 0,03 мг формальдегидга тенг бўлиб, бу реакция формальдегид учун хос реакция эмас. Хлороформ, хлоральгидрат, сирка альдегиди. Акрелеин, фурфурол каби альдегид гурухи сақловчи бошқа моддалар ҳам худди шундай ранг ҳосил қиладилар. Реакция ижобий чиқмаса бу формальдегид йўқлигидан далолат беради ва аксинча, реакция натижасида қизил ранг ҳосил бўлиши эритмада фақат формальдегид борлигини билдирмайди. Бундан ташқари, аралашмани қаттиқ қиздириб юбориш мумкин эмас, чунки икки атомли фенол-резорцин жуда беқарор бўлганлиги сабабли юқори ҳароратда рангли маҳсулот ҳосил қилиб қўйиши мумкин. Реакция олиб боришда солиштирувчи тажрибалар ўтказиш тавсия этилади.\n^ 2. Опий алкалоидлари билан реакцияси. Формальдегид концентрланган сульфат кислотали муҳитда морфин (ёки унинг хосилалари: кодеин, дионин, героин ва бошқалар) кукуни қўшилса бинафша рангли маҳсулот ҳосил қилади. Реакциянинг сезгирлиги 0,02 мг формальдегидга тенг. Реакция суюлтирилган сульфат кислота иштирокида ранг ҳосил қилмайди.\n^ 3. Фуксин сульфит кислотаси билан реакцияси. Фуксин-сульфит кислота суюлтирилган минерал кислоталар иштирокида фомальдегид билан характерли пушти рангли модда ҳосил қилади (Шифф реакцияси).\nБошқа альдегидлар ҳам фуксин-сульфит кислота билан шундай ранг беради, аммо уларнинг ранги минерал кислоталар таъсирида тезда yчиб кетади.\nФормальдегидни (парафуксин кислота(I))фуксин-сульфит қислота(II) ёpдaмидa аниқлаш учун намунадаги формальдегид миқдори 0,03 мг дан кам бўлмаслиги керак. Реакция химизми қуйидагича:\nФуксин-сульфит кислотанинг формальдегид билан берган ҳосиласи(III) яна бир молекуладан сульфит кислота ангидриди ва формальдегидни бириктириб олади.\nҲосил бўлган лейко (рангсиз) жуда беқарор бўлганлиги сабабли дарҳол ўзидан бир молекула сульфит кислота ажратиб чиқаради. Натижада молекула таркибида рангли хиноид гурухи ҳосил бўлади ва эритма пушти paнгга бўялади:\nПушти рангли хиноид ядроли модда\nФормальдегид метил фиолети билан ҳам худди шундай ранг ҳосил қилади. реакция формальдегид учун характерга эга эмас.\n3. Хроматроп кислота билан реакцияси. Формальдегид хроматроп кислота ёрдамида ҳам аниқланиши мумкин.\n4. Кумуш кўзгу реакцияси. Тоза пробиркага солинган формальдегид эритмасига кумуш нитратнинг аммиакли аралашмаси қўшиб қиздирилса, пробирка деворларида ялтироқ парда ҳосил бўлади. Бу реакция ҳaм формалин учун унча характерли эмас, чунки кумyш эритмада бошқа қайтарувчи моддалар бўлган шароитда ҳaм металл холигача қайтарилади.\n^ 5. Фелинг реактиви билан реакцияси. Текширилувчи суюқлик таркибида формальдегид бўлса, Фелинг суюқлигидан қизил рангли Сu2О ни чўктиради.\nБу реакцияни, юқорида айтиб ўтганимиздек, заҳарли, учувчан моддалар- хлороформ, хлоралгидрат ва альдегид гурухи бўлган бошқа моддалар ҳам беради.\nФормальдегидни аниқлаш учун тавсия этилган реакциялардан опий алкалоидлари билан концентрик сулфат кислотаси иштирокидаги ва фуксин-сульфит кислота билан олиб бориладиган реакциялар формальдегидга нисбатан сезгир ва хос ҳисобланиб қолганлари эса унчалик сезгир ва характерли эмас.\nРуководство по судебно-медицинской экспертизе отравлений, Москва. 1981г\nСуд-кимёси экспертизаси, бюроси. Суд кимёгарлари, уларнинг вазифалари. Суд кимёси текширув акти. Кимё токсикологик экспертизасини...


Муқаддас Саъдуллаева: айрим киноларда бош ролни ўйнаганимдан афсусландим\n19:23 / 01.02.2016\nАктриса хонанда Саъдуллаева “Бекажон” нашрига берган интервьюсида 2015 йилда баракали ижод қилганини, лекин айрим лойиҳалардан қониқмаганини таъкидлаб ўтди.\n“2015 йилда иштирокимдаги еттита янги фильм тақдимоти бўлиб ўтди, - деди у. – Бу фильмларнинг олтитасида бош ролни ижро этганман. Мен суратга тушган фильмлар катта экранга чиққач, айримларида роль ижро этганимдан афсусландим. Фильм сценарийсини ўқиганимда, қаттиқ таъсир қилганди, аммо кино омадли чиқмади. Бу, албатта, режиссёр муҳоратига ҳам боғлиқ”.\nАктриса онаси бундай ҳолатлардан уни огоҳлантирганини тан олди: “Онам эса бошиданоқ сценарийни ўқиб, “Муқаддас, бу фильмга суратга тушма”, дегандилар. Ўшанда онамнинг сўзларига қулоқ тутсам бўларкан. Доим ота-онамнинг маслаҳатлари билан сценарийларни танлаб розилик берардим, аммо бир сафар у кишининг сўзларини икки қилиб, хатога йўл қўйдим. Бу хатони такрорламасликка ҳаракат қиламан”.


Пеле рекламада қиёфадошидан фойдаланганлик учун Samsung компаниясини судга берди\nТеглар: Футбол, SAMSUNG, Суд\nДобавлено: 30.03.2016, 14:29\nБразилиялик футболчи Пеле унинг қиёфадошидан телевизорни реклама қилишда фойдаланганлик учун Жанубий Кореянинг Samsung компаниясини судга берди. У компаниядан 30 миллион доллар товон пули ундириш ниятида, деб хабар берди “Lenta.ru” нашри.\nПеле март ойининг бошида Американинг Иллинойс штатидаги Чикаго шаҳар федерал судига даъво аризаси билан мурожаат қилди. 75 ёшли Пеле ўз аризасида Samsung компанияси 2015 йилнинг октябрь ойида The New York Times газетасида чоп этилган рекламада қиёфадоши суратидан фойдаланганликни асос қилиб кўрсатган.\nКомпания Пеле тимсоли акс этган маҳсулотларни ишлаб чиқаришни тўхтатиш юзасидан 2013 йилда музокаралар олиб борган эди, деб хабар берди Reuters.\nРекламада Пеленинг исми тўғридан-тўғри тилга олинмаган бўлса-да, ташқи қиёфаси жудаям унга ўхшайдиган футболчи тасвирланган, деб изоҳ берди адвокат Фред Сперлинг. Бундан ташқари эркак Пеленинг “қайчи” деб номланувчи ўзига хос ҳужумидан ҳам фойдаланган.\nПеле (ҳақиқий исм-шарифи Эдсон Арантис ду Насименту) ФИФА томонидан расман “ХХ асрнинг энг зўр футболчиси” деб тан олинган. Халқаро Олимпия қўмитаси ҳам уни ХХ асрнинг энг зўр футболчиси деб тан олган. Бразилиялик футболчи жаҳон чемпиони (1958, 1962, 1970) деган унвонга эга бўлган рекордчи спортчилар орасида пешқадамлик қилади.\nБОРОВСКИЙ КОЛЛЕЖИ ЎҚУВЧИCИНИНГ ЎЛИМИ ЮЗАСИДАН НАВБАТДАГИ ГУВОҲЛАР СЎРОҚ ҚИЛИНДИ\nЖАСУРБЕК ИБРОҲИМОВ ИШИ БЎЙИЧА ГУВОҲЛАРНИНГ КЎРСАТМАЛАРИДА ТАФОВУТ ЮЗАГА КЕЛДИ


NYT: Пентагон гуантанамолик 17 маҳбус бошқа қамоқхонага олиб ўтилишини тасдиқлади\n10:02 / 18.12.2015\nАҚШ мудофаа вазирлиги Гуантанамонинг 17 маҳбусини бошқа давлатлар қамоқхонасига олиб ўтилишини тасдиқлади. Бу ҳақда The New York Times газетаси ёзмоқда.\nНашрнинг маълум қилишича, мазкур маънога эга мактубни Пентагон раҳбари Эштон Картер Конгрессга йўллаган. Конгресс, ўз навбатида, Картерга мазкур жараён бошланишидан 30 кун олдин барча хавфсизлик чоралари кўриб қўйилиши зарурлигини маълум қилган.\nМаълум бўлишича, бир қатор давлатлар маҳбусларни ўз ҳудудларида сақланишига рози бўлган. Бошқа қамоқхоналарга олиб ўтилиши туфайли Гуантанамодаги маҳбуслар сони бугунги кунга келиб 90 нафарга камайган.


Шунингдек, тадбиркор Berkshire Hathaway инвестиция фонди директорлар кенгаши таркибидан чиқишга ва хайрия ишларига эътибор қаратишга қарор қилди. У Microsoft’да бош директорнинг маслаҳатчиси сифатида ишлашда давом этади\nMicrosoft асосчиси Билл Гейтс компаниянинг директорлар кенгашини тарк этмоқда. Бу ҳақда унинг ўзи LinkedIn’даги саҳифасида маълум қилди.\n«Microsoft ҳар доим менинг ҳаётимнинг муҳим қисми бўлиб қолади ва мен Сатя Наделла [корпорация бош директори] ҳамда техник раҳбарият билан компания қарашларини шакллантириш ва улкан мақсадларга эришиш бўйича ҳамкорлик қилишда давом этаман», - дея унинг сўзларини келтирган CNBC.\nКорпорация хабарида айтилишича, тадбиркор кўпроқ вақтини соғлиқни сақлаш, таълим ва иқлим ўзгаришига қарши кураш соҳасидаги хайрия ишларига сарфламоқчи. Гейтс компанияда Наделла ва Microsoft’нинг бошқа раҳбарлари маслаҳатчиси сифатида ишлашни давом эттиради.\n«Мен учун кўп йиллар давомида Билл билан бирга ишлаш ва ундан ўрганиш катта шараф бўлди. Директорлар кенгаши унинг раҳбарлиги туфайли жуда кўп ютуқларга эришди», - дея компания баёнотида Наделланинг сўзлари келтирилган.\nШунингдек, Гейтс Berkshire Hathaway инвестиция фонди директорлар кенгаши таркибидан чиқишини ҳам маълум қилди.\nГейтс Microsoft’га 1975 йилда тадбиркор Пол Аллен билан биргаликда асос солган. У 2008 йилга қадар компаниянинг бош директори бўлган - кейин Гейтс рафиқаси Мелинда билан бирга ташкил этган хайрия жамғармасига (Bill & Melinda Gates Foundation) кўпроқ эътибор бериш учун бу лавозимни тарк этди. Тадбиркор Microsoft директорлар кенгашини 2014 йилгача бошқарган, сўнг бу лавозимни мустақил директор Жон Томпсон эгаллади.\nГейтс Microsoft’нинг тахминан 1 фоиз акцияларига эгалик қилади. Forbes тадбиркорнинг бойлигини 103,6 миллиард долларга баҳолаган. У дунёнинг энг бой одамлари рейтингида иккинчи ўринда (Amazon бош директори Жефф Безосдан сўнг).\nБилл Гейтс COVID-19'га қарши самарали даво усуллари қачон топилишини тахмин қилди


Денсаўлықты сақлаў ҳәм коммуналлық хызмет тараўларындағы жойбарлар көрип шығылды – Qaraqalpaqstan Respublikası Úy-jay kommunal xızmet kórsetiw ministrligi\nДенсаўлықты сақлаў ҳәм коммуналлық хызмет тараўларындағы жойбарлар көрип шығылды\nПрезидент Шавкат Мирзиёев 14-июнь күни денсаўлықты сақлаў ҳәм коммуналлық хызмет тараўларындағы жойбарлардың презентациясы менен танысты.\nМәмлекетимиз басшысы Ташкент ўәлаяты ҳәм пайтахтымыз районларында болғанында, сондай-ақ, 28-май күни болып өткен видеоселектор мәжилисинде коммуналлық тармақларды жаңалаў, хызмет көрсетиў сапасын жақсылаў бойынша көплеген ўазыйпалар қойған еди. Бул бойынша жуўапкер министрлик ҳәм ҳәкимликлер тәрепинен басқарыў сервис компанияларының жумысын жетилистириў бойынша усыныслар ислеп шығылды.\nАтап айтқанда, Ташкент ўәлаятында 4 мың 938 көп қабатлы турақ жай бар. Оларға 36 сервис компаниясы ҳәм 369 ширкет хызмет көрсетеди. Ширкетлердиң ярымынан көбиси аўыр жағдайда. Хызметлердиң өз ўақтында ҳәм сапалы болмағаны, заманагөй көзқараслардың енгизилмегени ақыбетинде тутыныўшылар наразы.\nИлажда аймақтағы усындай кемшиликлер сынға алынды. Жойбарларды қайта көрип шығыў, системаны дурыс шөлкемлестирип, халыққа қолайлықларды арттырыў бойынша тапсырмалар берилди.\nЕлимиздиң сырт еллер менен байланысларында аймақлараралық бирге ислесиўди раўажландырыўға кең имканият берилмекте. Соның ишинде, Ташкент ўәлаятында Россия Федерациясының Татарстан Республикасы менен бирге ислесиўи тийкарында әмелге асрылатуғын экономикалық ҳәм инвестициялық жойбарлар ҳаққында мағлыўмат берилди. Президентимиз жойбарларды сын көзқарастан баҳалап, бирге ислесиўди избе-из кеңейтиў зәрүр екенлигин атап өтти.\nМәмлекетимиз басшысы буннан бир ай бурын Республикалық қәнигелестирилген онкология ҳәм радиология илимий-әмелий медицина орайына барып, бул бағдардағы емлеўханаларда шараятларды жақсылаў бойынша тапсырмалар берген еди. Солардан келип шығып, 27-май күни Президенттиң «Халыққа гематология ҳәм онкология хызметлерин көрсетиў системасын буннан былай да жетилистириў ҳаққында»ғы қарары қабыл етилди.\nУсы қарарға муўапық, Республикалық онкология ҳәм радиология медициналық орайы ушын жаңа имаратлар қурыў ҳәм үскенелеў бойынша жойбар ислеп шығылды. Оның ушын Ташкент медициналық академиясы клиникасының бос турған аймағынан 5 гектардан аслам жер ажыратылған. Имаратты жойбарластырыўда сырт ел медицина мәкемелериниң алдыңғы тәжирийбеси инабатқа алынған.\nЖаңа орайда позитрон-эмиссион томография, радиозотоп тексериўлер, шынжыр реакциялы анализаторлар, магнит-резонанс томография, ангиография ушын заманагөй үскенелер орнатылады. Иммунотерапия, таргет терапия, сызықлы тезлеткиш жәрдеминде ҳәм стереотоксикалық нур терапия, радиохирургия сыяқлы жаңа емлеў усыллары енгизиледи.\nПрезидентимиздиң көрсетпесине муўапық, барлық аймақлардағы онкология емлеўханаларындағы шараят, емлеў сапасы үйренилген. Ондай кеселликлер бойынша ең көп мүрәжат Ташкент қаласы ҳәм Ташкент ўәлаятының филиалларына туўра келген. Яғный, оларда барлық наўқаслардың дерлик 37 проценти емленген.\nСоннан келип шығып, Ташкент қаласы ҳәм Ташкент ўәлаятының емлеўханаларын бирден-бир мәкеме сыпатында бирлестириў усынысы билдирилди. Оның нәтийжесинде потенциаллы қәнигелер ҳәм жоқары технологиялық үскенелер бир орында жәмленип, емлеўдиң сапасы артады, наўқаслардың әўере болыўының алды алынады.\nМаман шыпакерлер таярлаўға қаратылған режелер ҳаққында да мағлыўмат берилди. Усы мақсетте Н.И.Пирогов атындағы Россия медицина университети менен бирге ислесиўди кеңейтиў бойынша жойбар ислеп шығылған. Бирге ислесиў шеңберинде келеси жылы елимиздиң студентлерин Россияға оқыўға жибериў, 2023-2024-оқыў жылынан баслап Ташкент қаласында Пирогов атындағы университеттиң филиалын ашыў режелестирилген.\nМәмлекетимиз басшысы жойбарларды мақуллап, оларды жетилистириў бойынша көрсетпелер берди.\nСондай-ақ, презентацияда коммерциялық банклер тәрепинен қәлиплестирилген жойбарлар да көрип шығылды.


ҚОР ПАРЧАСИ – МЎЪЖИЗА » O'zbekiston musulmonlar idorasi Qashqadaryo viloyati vakilligi rasmiy sayti\n1442 йил 20 Рабиъус соний | 2020 йил 05 декабрь, Шанба.\n20-11-2020, 08:25 21 Ўқиш режими + -\nҲар бир қор зарраси осмондан тушган мукаммал санъат асаридир. Ана шу бир дона қор заррасининг ўзиёқ инсон зотига Буюк Яратувчини танишга кифоя қилади. Яъни, Албатта, бунда тафаккур қиладиган қавмлар учун оят-белгилар бордир» (Наҳл сураси, 11-оят).\nҚуйида Алексей тасвирга олган қор парчаларидан намуналар келтирилди:\nФАТВО: ҲАММОМДА ТАҲОРАТ ҚИЛИШ МУМКИНМИ?\nДИН ИШЛАРИ БЎЙИЧА ҚЎМИТА ҲАМДА ЎЗБЕКИСТОН МУСУЛМОНЛАРИ ИДОРАСИ МУТАСАДДИЛАРИ ФАОЛИЯТИ


Аҳолининг “Тез ёрдам”га мурожаатлари 2020 йилнинг шу даврига нисбатан камайган. Бу ҳақда Соғлиқни сақлаш вазирлиги ахборот хизмати хабар берди.\n2021 йил биринчи чорагида тез тиббий ёрдам хизматига 2 млн 709 минг 135та чақирув келиб тушган. Шундан 1 минг 874таси асоссиз мурожаат экани аниқланган.\nШундан Фарғона, Андижон вилоятларида 300 мингдан зиёд, Тошкент, Наманган, Самарқанд, Сурхондарё, Қашқадарё вилоятлари ҳамда пойтахтда 200 мингдан ортиқ чақириқлар қайд этилди.\nАсоссиз чақириқларнинг энг кўпи Сурхондарё вилоятида қайд этилиб, бу рақам 497тани ташкил қилди. Шунингдек, Фарғона вилоятида 387та, Тошкент вилоятида 249та, Қашқадарё вилоятида эса 204та асоссиз чақириқ тез тиббий ёрдам хизматига келиб тушди.\nСолиштириш учун, 2020 йилнинг айни шу даврида тез тиббий ёрдам хизматига 3 миллиондан зиёд чақириқ келиб тушгани инобатга олинса, 2021 йилда мурожаатлар сони камайганини кўриш мумкин. Буни 2020 йилдаги пандемия шароити билан боғлаш ўринли.\n“Бугунги кунда “103” хизмати малакали ходимлар, замонавий ҳамда барча зарур тиббий жиҳозларга эга ихтисослашган автотранспорт воситалари билан тўлиқ таъминланган бўлса-да, айрим ҳолатларда кечикиб бориши кузатилади.\nБундай кечикишларга фуқаролар томонидан бўладиган манзили аниқ кўрсатмаслик, етиб борганда эшик очмаслик ёки беморнинг жойида бўлмаслиги, чақириқни рад этиш каби ҳолатлар сабаб бўлмоқда”, дейилади хабарда.\nАбдулла Азизов — Ўзбекистонда яна 5 йил хизмат қилиши, кадрлар тайёрлашдаги хатоликлар ва одамларга қайси вакцинани тавсия қилиши ҳақида


Ироқда портлашлар содир этилди\n26 октябр 2021, Тошкент вақти: 23:49\nИроқ шимолида ва пойтахт Бағдодда рўй берган портлашлар оқибатида камида 40 одам ҳалок бўлган, ўнлаб одам жароҳатланган.\nИроқ шимолидаги Мосул шаҳрида ичига бомба жойланган иккита машина кетма-кет портлаган. Пойтахт Бағдодда одамлар ишга кетаётган маҳал иккита бомба ҳаракатга келтирилган. Аксар аҳолиси шиалардан иборат ал-Ҳазна шаҳарчасидаги портлашлар эса камида 23 одам ҳаётини олиб кетди.\nДушанба куни Ироқ миллий армияси қўмондонлиги вакиллари олдида чиқиш қилган Ироқ бош вазири Нури ал-Маликий мамлакатда вазиятни издан чиқаришга уринишлар ортиб бораётганини таъкидлади.\n- Улар Ироқнинг нобарқарор давлат экани борасидаги тасаввурни шакллантириш учун бор кучи билан тиришмоқда. Содир этилган бир қатор вахший ҳужумлар гувоҳи бўлдик. Лекин, сизнинг ёрдамингиз ва кучли иродангиз билан бундай яширин гуруҳларни йўқ қилиш, уларнинг мамалкатимизга ҳужумлари олдини олишга қодирмиз, - деди Нури ал-Маликий.


Эгизак полвонлар — Notiqlik san'ati — Rahimboy Jumaniyozov rasmiy sayti\nNotiqlik san'ati - Rahimboy Jumaniyozov rasmiy sayti > Архив > Эгизак полвонлар\nҚўшкўпир туманида “Охдарбанд” деган қишлоқ борлигини болалигимдан эшитаман. Ўзим қўшни қишлоқда Хосиёнда туғилганман. Охдарбанд (ҳозирги “Иттифоқ”жамоа хўжалиги)да яшовчи кекса авлод вакиллари яқин йилларгача форс тилида гаплашишган. Чунки, улар асли эронийлар бўлиб тақдир ва тарих тақозоси билан шу ерга келиб қолишган. Ёшлар эса деярлик форс тилини унутишган. Феруз шоҳ ва генерал губернатор ҳисобланмиш Кауфман билан қулларни озод этиш тўғрисидаги шартнома имзолангандан кейин эроний, рус, уйғур ва туркман қуллари ўз юртларига қайта бошлашган. Абу Райҳон Беруний номидаги ЎзФА Шарқшунослик институтининг қўлёзмалар хазинасида сақланаётган Хоразм тарихига доир манбалардан бирида ўқигандим. Ундаги маълумотга кўра, эронийларнинг аксарияти ўз юртига қайтаётганда, йўллари туркман қишлоқлари орқали тушади. Улар йўл сўрашганда, буларнинг келишларини пойлаб ётган қароқчилардан бири ўзининг хуфийлари писиб ётган қишлоқ томон буришади ва ҳужумга ўтишади. Уларнинг мол мулки ва тақинчоқларини талашади, кўпчилигини ярадор қилишади. Талондан омон қолганларнинг аксарияти ана шу қишлоқда турғун бўлиб қолганликлари ҳақидаги маълумот ўша манбадан ўрин олган. Уларнинг ҳозирда бу қишлоқда яшаётган авлодлари эл-юртимизга бир оила фарзандлари каби сидқидил хизмат қилиб келишмоқда. Улардан донғи кетган олимлар, врачлар, санъаткорлар, педагоглар, фермерлар, қўйингки, эл-юртимиз учун манфаатли барча касб-ҳунар эгалари чиққанлиги маълум.\nБулар орасида иккита эгизак педагог-полвоннинг номи айниқса, тилларда достон бўлган. Ўқувчилик пайтларимизда етти ёшдан етмиш ёшгача бўлган авлод уларни танишарди, ҳурмат билан тилга олишарди. Мен уларнинг Ҳасан-Ҳусай устозларнинг ҳаётликларида бир неча бор суҳбатларида бўлганман. Касб нуқтаи назаридан математик, ўқитувчи бўлса ҳам уларнинг қизиқиши, хоббиси кенгқамровли эди. Адабиёт ва санъатни қадрлар, мусиқани севар, яхши кўрган машғулотларидан бири эса кураш тушиш, полвонлик бўлган. Ўша пайтлари улар ўзига хос усул билан номдор полвонларнинг ҳам курагини ерга тегизганликлари ҳақида маълумотлар бор. Вилоят математиклари орасида ўз фанининг билимдони сифатида алоҳида ўринга, мавқега эга бўлишган. Уларнинг фарзандлари физика ва математика фанлари номзоди, Тошкент Давлат иқтисодиёт университетининг доценти Олим Раҳматуллаев бўлса, яна бирлари кўп йиллар мобайнида солиқ тизимида ишлаган, самимий инсон Икром Раҳматуллаевдир. Уларнинг невараларидан ҳам бугунги кунда она заминимиз, ватанимиз учун зарур бўлган ёшлар етишиб чиқмоқдаки, бу эса раҳматуллаевлар сулоласи учун ғурур ва шарафдир.\nЭнди икки оғиз сўз эгизак полвонлар ҳақида. Кураги ер искамаган бир номдор полвон бўларди. Номи ёдимда йўқ. (топганимда сайтга қайта қўярман) унча-мунча курашчини писанд қилмайдиган, билагига ишонган забардаст полвон бир куни тўйга чақирилади. Унча-мунча полвоннинг у билан курашга тушишга юраги бетламасди. У полвон ўтирганида, ҲасанҲусан полвонлар тикка турса бўйлари тенг кўринаркан. Бўйлари бир мунча паст бўлса-да, чапдаст ва тезкорлиги билан ажралиб турадиган эгизак полвонлардан бири “нима бўлса бўлди”, — деб майдонга тушади. Тезкорлик билан ҳаракатлар қилиб, номдор полвонни роса чарчатади, ўзи ҳам бир мунча чарчайди. Иккаласи ҳам нафас ростлаш учун қурга кириб кетишади. Шу пайт кимдир маслаҳат беради, “иккалангиз бир-бирингиз ўхшайсиз, мен тўнни тескари тутиб тураман кийимни алмаштириб олинг, алмашиб тушасиз”. Ниҳоят Ҳасан ўрнига Ҳусан, Ҳусан ўрнига Ҳасан маслаҳат берган кишининг илтимосига биноан алмашишади. Чапдастлик ва чаққонлик билан номдор полвоннинг оёғини осмонга кўтариб бир зарб билан ерга уради. Одамларнинг “Ҳалол, ҳалол! — деган ҳайқириқлари янграйди. Қадрдон дўстим Илгизар Собировнинг ҳикоя қилишича, йиқилган полвон русчалаб “это не тот” дермиш. Шунда одамлар: “Нима, унга ўхшамайдими?” — деб сўрашса, “Йўқ, бу унинг ўзи, лекин кучни қаердан олди экан?” — дермиш. Уларнинг фаолиятида бир мартагина рўй берган бу ҳолат тиллардан-тилларга ўтиб, миш-миш шаклида тарқалган, уларнинг машҳур бўлишларига боис бўлган. Айниқса, ҳаммани лол қолдириб, уларни тенгсиз кучга эга эканликларини билдирган воқеа Сотим полвон билан олишувда содир бўлган. Бу полвоннинг бўйи 2 метру 20 сантиметр, вазни эса 120 килограмм экан. Бир тўйда улар чапдастлик ва чаққонлигини, устомонлигини тўла ишга солиб бу номдор полвоннинг оёғини осмондан келтиришибди. Йиқилган курашга тўймас қабилида у полвон тўй даврасига, хонадон аҳлига қараб, «Тан оламан йиқилганимни, лекин илтимос, рухсат беринглар, яна бир бор шу билан курашга тушай,» — деб зорланибди. Ҳамма кулиб: «Биз рози, биз розимиз!» -деб ҳайқиришибди. Шу пайтгача йиқилмаган, мағлубият нималигини билмаган Сотим полвоннинг ғазаби қайнаб, жазаваси тутиб майдонни яна гир-гир айлана бошлабди. Ёқа ушлашиб бошланган кураш узоқ давом этмабди. Сотим полвон яна гурс этиб йиқилибди, индамасдан бошини хам этганча. уст-бошини чангини артиб секин даврадан чиқиб кетган экан.\nУлар ҳақида ўйласам, Саъдий Шерозийнинг ушбу битиги ёдимга келаверади:\nЁд дори вақти зодани ту ҳама хандон буданд тў гирён,\nОнчунон зики, вақти мурдани тў ҳама гирён шаванд ту хандон.\nМазмуни:Ёдингдами сен туғилган он,\nШундоқ яшагинки, сен ўтгандан сўнг,\nУлар ўз фазилатлари, ибратомуз, мазмунли умрлари билан барча яқинлари қалбига ғурур, кўзига нур, турмушига сурур бахш этган зоти шарифлар эдилар. Руҳлари шод, охиратлари обод бўлсин!